"Egoera zail honen aurrean ere, erantzuteko asmoa daukagu eta 55. Durangoko Azoka egingo da - Noticias de Gipuzkoa\n"Egoera zail honen aurrean ere, erantzuteko asmoa daukagu eta 55. Durangoko Azoka egingo da\noihane buruaga 30.06.2020 | 03:17\nArgazkian Gerediaga Elkarteko kideak, besteak beste Nerea Mujika, presidentea, eta Arantza Atutxa, elkarteko kudeatzailea. Argazkia: Oihane Buruaga\ndurango – Normaltasun berrira egokitutako 55. Durangoko Azoka prestaketa lanak hasi dira dagoeneko. Aurtengo edizioa abenduaren 5etik 8ra bitartean izango da eta Taupada! leloarekin euskal kulturgintzak bizirik jarraitzen duela erakutsiko du. Berriz ere, Durangoko Azokak euskal kulturaren topaleku izaten jarraitzea espero du, egoera berrira egokituta, osasun eta segurtasun neurriak betez, eta azoka birtualari ere ateak irekiko dizkio aurten.\nAtzo goizean, Durangoko Plateruena Kafe Antzokian egindako agerraldian, Nerea Mujika Gerediagako presidenteak eta Arantza Atutxa elkarteko kudeatzaileak 55. Durangoko Azokak izango dituen berezitasun eta xehetasunen berri eman zuten. Guztietatik garrantzitsuena, Durangoko euskal liburu eta disko azoka mantendu eta ospatuko dela izan zen. "Osasun krisi honek guztia hankaz gora jarri du. Ezjakintasuna da nagusi. Inork ez digu ziurtatzen abenduan oraingo egoera honi eutsiko diogun, hobeto egongo garen edo itxialdi berri baten egongo garen. Ez dakigu. Beraz, parean daukagun egoera zaila da, batez ere ziurgabetasunez beteta dagoelako, baina dena den, egoera zail honen aurrean ere, erantzuteko asmoa daukagu eta 55. Durangoko Azoka egingo da" adierazi zuen Mujikak.\nIzan ere, pandemiaren inguruan izan daitekeen egoera ezagutu ez arren, Azoka eusteko eta kultura babesteko gogoak irabazi du. Ildo horretan, Mujikak kulturak konfinamenduan zehar izan duen paper garrantzitsua azpimarratu zuen. "Kulturak salbatu egin gaitu konfinamenduan. Musikak, literaturak eta ikus-entzunezkoek, antzerkiak sarean€ Gure minutuak eta orduak bete dituzte, egoera ezohiko honetan sektore kaltetuenetako bat kulturgintza izan denean. Une batez gelditu egin zitzaigun bihotza, denoi, baina taupadaka hasi da berriro, Tau-pa-DA!", adierazi zuen.\n'taupada!' lelopean Euskal kulturgintzak bizirik jarraitzen duela agerian utziko du 55 edizioak. Abenduaren 5etik 8ra, Landako Guneak Azokaren edizio berri bat hartuko du eta, nola ez, berezitasunez beteriko edizio bat izango da momentuko egoerari erantzun ahal izateko.\nBesteak beste, abenduko azoka lau egunekoa izango da. Aurten, ikastetxeei eskainitako egunaren ordez, formatu digitaleko jarduerak antolatuko dira. Bestalde, protokolo berezi bat ere diseinatzen ari dira, momentuak eskatzen dituen osasun- eta segurtasun-neurriak bermatzeko. Ezaugarri nagusietako bat jende pilaketak ekiditea izango da, eta, adibidez, esparruetarako sarrera kontrolatuko dira.\nEra berean eta programazioari dagokionez, zuzeneko aurkezpenen eta emanaldien kopurua murriztuko da, eta ikusle kopurua ere kontuan edukiko dute. Aldiz, programazioa birtualki ere gozatu ahal izango da, streaming bidezko emisioekin.\nazoka birtuala Lehenengoz, eta azoka burutuko den egunetan, www.durangokoazoka.eus webguneak 2020ko argitalpen eta diskoen denda birtuala hartuko du. Azoka etxetik bisitatu, urteko nobedadeak erosi eta etxean jaso ahal izango dira.\nArantza Atutxa Gerediaga Elkarteko kudeatzaileak zehaztu zuenez, hurrengo edizioari begira oraindik lan handia dute egiteko. Momentuz, "kontsulta eta bilera asko egin ditugu liburu-etxeekin, diskoetxeekin eta erakundeekin, eta badakigu Azokan egon nahi dutela. Irailera arte ez da parte hartzeko epea irekitzen eta, beraz, ez dakigu zenbat stand izango diren, baina espazioa neurri guztiak errespetatuz beteko dugu eta Azokako gune guztiak parte hartuko dute", ziurtatu zuen Atutxak.\n55. edizioa. 'TaupaDA!' lelopean Gerediaga Elkarteak euskal kulturgintzak bizirik jarraitzen duela erakutsiko du.\nAbenduaren 5etik 8ra. Lau eguneko azoka izango da. Ikastetxeei zuzendutako lehenengo eguna formatu digitalean oinarrituko dute aurten.\nSegurtasuna bermatzea. Egoera berrian jarraitu beharreko osasun- eta segurtasun-neurriak betetzeko protokoloa lantzen eta diseinatzen daude. Era berean zuzeneko ekitaldiak murriztu eta egokituko dira.\nAzoka birtuala. 'Online' bertsioa izango du azokak. Etxetik nobedadeak erosi eta etxean jasotzeko aukera egongo da.\nSe adelantará la vacunación de los estudiantes en el extranjero\nAlemania pide cuarentena a los viajeros de España\nMintzola Ahozko Lantegiak ateak itxi ditu 13 urteren ostean\n"Si la jueza no hubiera visto indicios de delito, dos de los acusados no estarían ya en prisión"\nLakua llama a movilizarse ante ataques sexistas


"Idazten ez dugu ikasi, eta trebatu egin nahi dugu" - Aramaio - Goiena.eus\nJulen Iriondo 2019-07-29 10:33\nOskar Elizburu eta Migel Loiti.\nNorbere euskara hobetzeko ikastaroa jarri nahi du martxan Alaiak erretiratuen elkarteak irailean, AEKrekin batera. Euskalkiarekin eta batuarekin egingo dute lanketa, eta testu motzak irakurri eta idazteko trebetasuna izango dute helburu, 60 orduko ikastaroan.\nBatuari dagokionez, eta eguneroko ahozko harremanetarako euskalkiarekin ondo moldatu arren, zenbait egoeratan baliabide hori izatea ere komeni izaten dela-eta egingo dute lanketa; bestetik, zuzen idazteko –mezu elektroniko bat, adibidez– trebetasuna ere landuko dute: "Guk idazten ez dugu inoiz ikasi, eta poliki-poliki trebatu nahi dugu idazten, komunikatzeko beste modu hori ere aukeran izan dezagun. Whatsappez-eta ibiltzen gara, baina hanka-sartze asko egiten ditugu. Bestetik, ahozkoari dagokionez, kanpoko inori harrera bat egin beharko banio, adibidez, arazoak izango nituzke", dio Migel Loitik, Alaiak erretiratuen elkarteko presidenteak.\nHamar lagun inguruko taldea osatu nahi dute, urtean zehar astean bi orduko saioak egiteko. Erdia-edo badaude dagoeneko, eta asmoa da irail erdirako taldea osatu eta eskolekin hastea. AEKtik etorriko da irakaslea.\nAEK-ko Oskar Elizburuk dio ondo dagoela batuarekin halako nolabaiteko kontaktu bat eduki nahi izatea: "Kartelak eta ipintzerakoan, adibidez, akatsak egiten dituzte; eguneroko gauza txikiak ondo jartzea litzateke kontua, ordutegiak, eta abar, edo oharrak, edo...".\nMemoria tailerra ere iragarri zuten Alaiak elkartetik uda honetan bertan hasteko, baina, kasu honetan ere, taldea osatu nahian ari dira oraindik. "Nik uste dut elkarte askok dugun arazoa dela; jendeak ez du konpromisorik hartu nahi, eta asko kostatzen da jendea topatzea", dio Loitik.\nTailer horretan, memoria lantzeko askotariko ariketak egitea nahi dute: kalkuluak, irakurketa, idazketa...\nJendea aktibatu nahi du elkarteko presidenteak, eta beste ekintza batzuk ere baditu buruan: "Udazken hasieran egin nahi dut hitzaldi bat alderdi fisikoari buruz: aulkian nola jartzen garen, nola zutitzen garen, ze arrisku egoten den etxean, nola mugitzen garen etxean... Horrekin batera, nordic walking delakoa ere landu nahi nuke, ideia batzuk eman, bi makilarekin eskuak nola mugitzen diren, giharrak, eta abar".


«Heriotza kontuan hartzeak hobeto bizitzen lagun dezake»\nHiru ipuin libururen eta bi nobelaren ondoren, bere aurreneko poema liburua kaleratu du Karmele Jaiok (Gasteiz, 1970): Orain hilak ditugu (Elkar). Ez da deseroso sentitu, ez duelako haustura handirik sumatu orain arte prosan kontatu duenaren eta orain poesiaren bidez azaleratu duenaren artean, aurrekoaren «jarraipena» egiten zuela iruditu zaiolako azken batean. Liburuan argitaratzeaz gain, poemak zuzenean errezitatu ere egin zituen Jaiok, Donostian, irailaren 8an, Aitor Agirre eta Triku Villabella gitarristekin batera eta Ander Elorzaren irudien laguntzaz. Azaroaren 5ean Bilbon egingo dute errezitala berriro, zuzenean, Euskaltzaindiaren egoitzan, Bilbo Hiria euskaltegiak antolatuta, eta Durangoko Azokan ere egingo dute beste saio bat, laburragoa, Ahotsenean. «Oraingoz, ez dugu saio gehiago programatuta, baina egiteko moduan gaude, eskatzen badigute», adierazi du Jaiok. Gustura baitago esperientzia horrekin. «Polita izan da nik idatzitakoa beste hizkera batzuetara pasatua ikustea, nik idatzitakoak beste arlo batzuetako sortzaileei zer eragin dien ikustea».\nOrain hilak ditugu liburuarekin, narratibatik poesiara jauzi egin duzu. Noiz eta nola hasi zinen liburuko poemak idazten?\nNire alde irrazionaletik sortu ziren liburuko poemak. Ez naiz ni ipuin liburua amaitu nuenean, beste ipuin batzuk idazten hasi nintzen. Tarteka poema batzuk ere idatzi nituen, eta ikusi nuen gutxika-gutxika nire gogoa horretara bideratzen zela. Kostatu egin zitzaidan onartzea, eta nire betiko esparrura itzultzen nintzen, narratibara. Baina azkenean jabetu nintzen buruak eskatzen zidana poemak idaztea zela, eta orduan horretara jarri nintzen.\nIzenburutik hasita, heriotzak presentzia handia du liburuan, baina, liburuaren aurkezpenean esan zenuenez, bizitzaz hitz egiteko baliatzen duzu heriotza.\nHeriotza oso modu fisikoan agertzen da liburuan. Agertzen dira hildakoen zapatak, agertzen da gorpu bat autopsia batean... Horrekin, heriotza gure bizitzaren gauza erreal bat dela sentiarazi nahi dut. Egia da heriotzatik abiatzen naizela, baina bizitzaz hitz egiteko. Iruditzen zait heriotza kontuan hartzeak lagun dezakeela hobeto bizitzen, gehiago gozatzen, txikikerietan ez galtzen... Oso gomendagarria da heriotza hor dagoela eta gure bizitzaren parte inportantea dela kontuan izatea.\nHeriotza gordin agertzen da liburuan, baina beti dago esperantzarako lekurik. Bizitzaren indarra heriotzarenari gailentzen zaio.\nLiburuaren azken parteko poemak, Hildakoekin doazen zapatak atalekoak, heriotzari buruzkoak dira batez ere, baina amaitzen dut bizitzak duen indarra aipatzen, baldosa artean hazten den belarrak duenaren antzeko indar hori. Nahiz eta gu hilko garen, gure inguruan dauden arbolek bizirik jarraituko dute, eta beste pertsona batzuk sortuko dira. Liburuko azken-aurreko poeman esaten dut eguzkiak goizero barre egiten diola heriotzari hilarriak laztanduz.\nAdin jakin bati edo bizitzako garai jakin bati atxikitako poemak dira, neurri handi batean, liburukoak; heriotza gertuago ikusten da adin horretan, garai horretan.\nIzan daiteke. Une jakin batean idatzitako liburua da. Gaztetan, heriotza gauza abstraktu moduan ikusten da, baina gero heltzen da une bat, zeinean heriotza gauzatu egiten den, gauza bihurtzen den, modu oso literalean. Bat-batean hildakoak dituzu, bai aurreko belaunaldikoak eta bai zeure belaunaldi berekoak ere. Inguruan hori ikusteak, heriotza gauzatu egiten dela ikusteak, heriotza benetakoa bihurtzen dela ikusteak, horrek bizitzari begiratzeko beste modu bat ematen dizu, eta bizitzako une horretan dago liburuko poemetan agertzen den ahots hori. Konturatzen da zein benetakoa den heriotza, eta zein azkar doan bizitza.\nZeure ahuldade batzuk agerian utzi dituzu liburuko zenbait poematan, zeure «putzuak», zeuk adierazi izan duzunez. Kezkarik edo erreparorik sortu dizu horrek?\nNik uste dut idazlea idazten duen guztian agertzen dela beti, batzuetan besteetan baino mozorrotuago bada ere. Liburu honetan beharbada normalean baino gehiago agertzen naiz, baina azken batean ipuinetan eta nobeletan ere beti agertzen da idazlea; beti geratzen da idazlea, modu batean edo bestean, agerian. Ez beharbada pertsonaiari gertatzen zaion horretan, baina bai ikusteko moduan, egiten dituen aukeraketan... Egia da hemen badagoela aldaketa bat, zenbait poematan kontu autobiografikoak daudelako. Baina ez denetan, hala ere. Nik asmatutako pertsonaiak ere badaude. Kontu autobiografikoak dauzkaten poemekin izan dut erreparo pixka bat, horietan agian gehiago biluzi naizelako, baina gainditu egin dut erreparo hori.\nEgunerokotasunak eta egunerokotasunarekin lotutako xehetasun txikiek presentzia handia dute liburuan. Eta haien aldeko aldarrikapen bat ere sumatzen da. Adituen arabera poema honela amaitzen da. «Adituen arabera/ Barne-barneko Produktu Gordinaren/ %85 gutxienez/ etxe barruan/ ekoizten da».\nBai, badago eguneroko gauza txikien aldarrikapen hori, eta baita kontu domestikoen, etxekoen, arlo pribatukoen aldarrikapen bat ere, fokua normalean gerizpean izaten den alderdi horri begira jarrita, neurri batean lelo feministak dioena gogoratuz: pertsonala politikoa dela, etxean gertatzen dena soziala ere badela. Dekorazioak atalean gizarteari begiratzen diot, baina betiere etxetik, arlo pribatu horretatik, horren garrantzia aldarrikatuz. Gure gizartean desoreka handia dago, oro har, pribatuaren eta publikoaren artean. Garrantzi handia ematen zaio kanpoko bizitzari eta oso gutxi barrukoari, eta desoreka horren ispilu ere badira liburuko poema batzuk.\nEgunerokotasunaren eta abenturaren arteko konfrontazio moduko bat sumatzen da poema askotan.\nDesioaren bi aldeak agertzen dira Ez dabil haizerik atalean. Batetik, deskribatu nahi nuen desioaren itzaltzea, agortzea; eta, bestetik, desioa pizten den unea. Guk bizitza erreala deitzen dugun horrekin batera, aldi berean, beste bizitza bat bizi dugu, gure barne pentsamenduena. Hori ere erreala da. Kalean zabiltza eta gauza errealak ikusten dituzu, baina pentsatzen ari zaren hori eta barruan daramazun guztia ere erreala da zuretzat. Liburuko poema batzuetan errealitate horien arteko konfrontazio bat dago.\nZure kasuan genero berria da poesia. Nola sentitu zara poesia idazten eta argitaratzen?\nBi sentsazio diferente izan ditut. Batetik, hasiberriarena, neurea ez den esparru batean gauza berri bat egitearena; bestetik, gero eta gehiago, aurretik egindako guztiaren jarraipen bat egitearena. Azken batean, nire poema hauek oso narratiboak dira, oso ipuin modukoak, eta liburuko poemen gaietan ere aurreko liburuetan agertzen diren konstante batzuk agertzen dira. Ez dut sentitu halako jauzi handirik. Hasieran, bai, orain arte jarraipen batekin landu gabe neukan lurralde batean sartzen nintzelako, baina gero sentitu dut aurretik prosan idatzitakoaren jarraipena egiten ari nintzela, beste lege batzuekin egina bada ere. Horregatik, ez dut haustura handirik sentitu.\nHizkeraren aldetik ere ez dago aldaketa handirik. Zure prosa bezala, poesia ere oso gardena da.\nBakoitzak bere idazteko modua dauka, eta ni beti soiltasunaren bila ari naiz. Bilatutako soiltasun bat izaten da. Idazketa prozesuan denbora asko eskaintzen diot zuzenketari eta garbiketari, soberazko hitzak kentzeari. Ez dut nahi izaten idazlearen eskua gehiegi erakutsi. Nire funtzioa leiho bat garbitzen duenaren funtzioaren antzekoa izatea nahiko nuke. Irakurleak leihoaren bestaldean dagoena ahalik eta garbien ikustea, ahal bada nire eskua eta nire trapua ikusi gabe. Hori izaten da nire kezka bat. Eraginkortasun bat bilatzen dut beti, eraginkorra izatea. Edertasuna horretan oinarritzen dela uste dut, eraginkortasunean.\nBai poesian eta bai prosan, ezta?\nBai, bietan. Horregatik diot ez dudala haustura handirik sentitu poema hauek idaztean. Nire betiko tresnak erabili ditut.\nZer generotakoa izango da zure hurrengo liburua: poesia, ipuinak, nobela...?\nEz dut uste poesia izango denik. Ipuin batzuk baditut idatziak, baina ez dakit ipuinekin jarraituko dudan edo zerbait luzeagoa egiten hasiko naizen. Hor nabil... pentsatzen. Erosoago sentitzen naiz laburrean, baina ez dakit oraingoz zeri helduko diodan.\nBERRIAn argitaratua (2015/10/26)


Vitoria-Gasteizko Udalaren web-orria - Eskola-patioak naturalizatzea\nDuela zenbait ikasturtetatik hona, Gasteizko hezkuntza-komunitatean badira zenbait mugimendu, ikastetxeetako jolastokiak eraldatu eta hezkidetzan oinarritutako gune inklusibo, iraunkor eta naturalizatuago bihurtzeko ahaleginean ari direnak: hezkuntza-komunitate osoaren topagune eta ikaskuntzarako eremua zabaldu eta hedatuko duten gune izan daitezen lortu nahi da.\nGasteizko Udalak eskola-patioak naturalizatzeko proiektu berri bat hasi du, sistema berdearen elementu gisa.\nZer den naturalizazioa. Helburuak eta aurreikusitako esku-hartzeak.\nIkastetxeak harremanetan jar daitezke eskola-kontseiluko udal-ordezkariarekin (OOG) informazio gehiago lortzeko.\nKezka horrekin bat etorrita, bai Klimaren eta Energia Iraunkorraren Ekintza Planaren (KEIEP) esparrua (idazketa-fasean) eta bai Hiri Azpiegitura Berdearen Estrategiarena, hiriko azpiegitura berdearen sistemako ekosistema-zerbitzuak maximizatzea du xede, naturan oinarritutako irtenbideak erabiliz.\nProiektu hau Klima eta Energia Iraunkorraren aldeko Ekintza Plana (PACES) (idazketa-fasean) barruan dago.\nEra berean, Hiri Azpiegitura Berdearen Estrategiaren barruan kokatzen da. Estrategia horren helburua hiriko azpiegitura berdearen sistemako ekosistema-zerbitzuak maximizatzea da, naturan oinarritutako irtenbideak erabiliz.\nProiektu hau Hezkuntza Zerbitzuaren 2016-2022ko Plan Estrategikoko printzipio eta lan-ildoekin eta Gasteizko Udaleko hezkuntza-ekintzen oinarri den esparru teorikoarekin bat etorrita antolatu da; Hiri Hezitzaileen Gutunean biltzen da, hain zuzen.\nUdal titulartasuneko ikastetxeen patioen inguruko eskaerak- Lehen Hezkuntza.\nUdal titulartasuneko ikastetxeen patioen inguruko eskaerak- Haur Hezkuntza.\nIniciativa Patios x Clima(Beste leiho batean irekiko da) / Manual Patios por el clima(Beste leiho batean irekiko da) GLOBUS VERMELL.\nGuía para la elaboración de planes de adaptación al cambio climático en escuelas(Beste leiho batean irekiko da) (pdf) SEO BIRDLIFE.\nSchoolyard Naturalization (en inglés)(Beste leiho batean irekiko da) SEED SURVIVOR. Nutrien enpresak babestutako hezkuntza-programa, nekazaritzaren garrantziari eta elikagaien jatorriari buruzkoa.\nZer den naturalizazioa. Helburuak eta aurreikusitako esku-hartzeak\nParte-hartzea eta konpromisoak\nHezkuntza - Webgunea\nCEA - webgunea


COLEGIO CALASANCIO - BILBAO - Txangoa 4.C fisika eta kimika\nTxangoa 4.C fisika eta kimika\n22 Mayo 2018\tIn Noticias\nAstelehenean, DBH 4.C klasean fisika eta kimika lantzen duten ikasleek Bizilabe zentroa bisitatu zuten. Zientzia Azokan parte hartu duten ikastetxeoi aukera eskaintzen digu gazteentzako zientzia-bizipen labe hau ezagutzeko.\nElhuyar Zientziak sustatzen du Bizilabe proiektua, gazteei zientzia-bizipenak eskaintzeko eta komunitate osoa inplikatzeko.\nHan ezagutu genuen nola egin gaur puru-purian dagoen jostailu bat: Slime Astelehenean, DBH 4.C klasean fisika eta kimika lantzen duten ikasleek Bizilabe zentroa bisitatu zuten. Zientzia Azokan parte hartu duten ikastetxeoi aukera eskaintzen digu gazteentzako zientzia-bizipen labe hau ezagutzeko.\nHan ezagutu genuen nola egin gaur puru-purian dagoen jostailu bat: Slime\nIkusi genuen zein den bere konposizioa, eta zer motatako aldaketak sor ditzakegu produktuan osagaiak aldatuz.\nIkasleentzat oso dibertigarria izan zen esperientzia eta orain bakarrik espero duguna zera da: Slime ez agertzea gelako pareta guztietatik!!!


Gas hornidura aldatzea eta galdara-gelak eraberritzea Hernaniko (Gipuzkoa) Hernani BHIn - Hezkuntza saila\nDokumentua argitaratu den lehenengo data: 2020/06/17 09:41:10\nDokumentua argitaratu den azkenengo data: 2020/09/16 12:44:12\nEspedientearen kodea: CO/29/20\nBEZ gabeko kontratuaren aurrekontua: 335.020,03\nFitxategia: EMPRESAS LICITADORAS CO-29-20 (PDF 101 KB)\n2020ko irailaren 23ko B Gutun-azalaren jendaurreko irekiera bertan behera utzi dela jakinarazten da. Eskaintza ekonomikoen Jendaurreko irekieraren data berria hurrengo egunetan Kontratazio profilean argitaratuko da.\nFitxategia: suspensión apertura ofertas económicas.docx CO-29-20 (PDF 205 KB)\nIrekitze data: 2020/09/23 10:00\nKontratuaren klausula espezifikoen 21.3 puntuan zegoen akats bat zuzendu da.\nOndorioz, eskaintzak aurkezteko epe berria 2020ko uztailaren 16an amaituko da, 10: 00etan.\nFitxategia: resolucion rectificacion de errores se-29-20 (PDF 127 KB)\nAtxikitzen den argibidea egitea komenigarria estimatzen da. Horregatik, eskaintzak aurkezteko epe berria 2020ko irailaren 3an amaituko da, 10:00etan. Aldi berean, B gutun-azalaren irekiera aldatuko da.\nArgibide data: 2020/07/15\nFitxategia: aclaracion (PDF 103 KB)\nArgibide data: 2020/07/20\nFitxategia: Resolución aclaración punto 24.2 (PDF 887 KB)\nCO/29/20 espedientearen B gutun-azala ez da jendaurrean irekiko 2020ko irailaren 15ean, 10:00etan. B gutun-azalaren jendaurreko irekiera 2020ko irailaren 23an 10:00etan izango da.\nFitxategia: cambio de fecha apertura ofertas económicas III (DOCX 15 KB)\n2020/06/17 09:41:10 Irekiak/eskaintza-aurkezpen epean\n2020/06/19 13:37:12 Irekiak/eskaintza-aurkezpen epean\n2020/07/15 13:51:08 Irekiak/eskaintza-aurkezpen epean\n2020/07/20 09:52:57 Irekiak/eskaintza-aurkezpen epean\n2020/09/03 10:00:19 Itxiak/ikerketan, adjudikatzeko daude\n2020/09/08 12:02:35 Itxiak/ikerketan, adjudikatzeko daude\n2020/09/09 08:48:32 Itxiak/ikerketan, adjudikatzeko daude\n2020/09/16 12:44:12 Egungoa


naiz: agenda - Sakanako XIX herri lasterketa\nSakanako XIX herri lasterketa\nUrriaren 27an, Sakanako herri lasterketa ospatuko da Etxarri Aranatz-en. Froga Sakanako ‘Lasa Kirolak’ koparako puntuagarria izango da.\nGoizeko 11:00etan abiatuko dira kategoria nagusiko partehartzaileak, 7.750 metroko ibilbidea burutzeko asmoz. Aurretik beste kategoriak jokatuko dira. Izen-emateak, Herri krosa web gunearen bitartez egin daitezke.\nOndoren, 11:45ean, errefuxiatuen aldeko martxa egingo da.


English is Fun | deustuko ikastola\nAdina: HH4, HH5, LH1 eta LH2\nEnglish is Fun Haur Hezkuntzako eta Lehen Hezkuntzako lehen zikloko ikasleei zuzendutako ingeleseko jarduera da. Astean saio bat eskaintzen zaie ikasleei, 8 umetik 12 umera arteko taldeetan. Saio horien bidez, inguruko hitzak eta oinarrizko jarraibideak ingelesez identifikatu eta behar den moduan ahoskatzea lortu nahi da, jolasa eta dibertsioa gidari izanda.\nKomeni da bigarren edo hirugarren hizkuntza gazte-gaztetatik ikastea, haurrek ikasteko gaitasun handia baitute eta adin horretan guztia modu naturalean ikasten baitute, jolasen bidez ondo pasatuz. Gainera, haurrek beste onura batzuk lortzen dituzte, hala nola beste kultura batzuk ezagutzea, sormena suspertzea, garapen kognitibo handiagoa eta etorkizunean eskolan eta arlo profesionalean izango dituzten erronketarako hobeto prestatzea.\nSaioetan, jolas-jarduerak egingo dira; jokoak, istorioak eta abestiak erabiliko dira ondoren agertzen den eskemaren arabera. Ingelesezko ahoskera lantzeari garrantzi berezia emango zaio:\nEguerdiko tartea une egokia da ingelesa ikasteko; izan ere, umeentzat atsedenaldiko tartearen luzapena da eta, gainera, jarduera giro ezagunean egiten dute, haien geletan eta haien ikaskideekin. Modu horretan, gustura eta lasai sentitzen dira.


Erakutsi/ezkutatu Komunismo marxista azpiatal\n2.3Marxismo-Leninismoa, estalinismoa, troskismoa eta maoismoa\n2.3.1Marxismo-Leninismoa eta estalinismoa\nErakutsi/ezkutatu Komunismo ez-marxista azpiatal\n(«Komunista» orritik birbideratua)\nKomunismoa sistema politiko, ekonomiko eta sozial bat da; hor, ondasunen eta, bereziki, ekoizpen-bideen jabetza (lurra, fabrikak...) komuna eta langileena da. Berdintasunean oinarritutako gizarte klaserik, dirurik  eta estaturik gabeko gizarte bat du helburutzat.\nErrusiako Iraultzak industriaren jabetza pribatua ezabatu, nekazaritza kooperatibak sortu eta ekoizpen baliabideen biderkatzearen alde egin zuen nabarmen. Leninen helburu nagusietarikoa Errusian argindarra zabaltzea izan zen; berak zioenez, sozialismoa sobietak gehi argindarra zen.\nOrriaren azken aldaketa: 26 apirila 2022, 10:43.


Ansotegi-Lana eta Gorka-Galarraga bikoteak Bergara Hiria pilota txapelketako irabazle - Bergara - Goiena.eus\nAnsotegi-Lana eta Gorka-Galarraga bikoteak Bergara Hiria pilota txapelketako irabazle\nJulen Iriondo 2010-05-25 15:57\nAnsotegi eta Lana 22 urtez azpikoetan eta Gorka eta Galarraga nagusien mailan izan ziren irabazle. Udal pilotalekuan giro bikaina zela, atzo iluntzean jokatu ziren finalak. Bi bikote txapeldunak ondo nagusitu zitzaizkien aurkariei, 22 eta 18 eta 13 eta 22.\n22 urtez azpikoak\nJauregi eta Aizpuru gipuzkoarrak izan zituzten aurkari Ansotegi eta Lana nafarrek Bergara Hiria txapelketako 22 urtez azpikoen finalean. Agudo hartu zuten aurrea markagailuan gorriek. Ansotegik amaitutako zenbait tantoren eta batez ere Aizpuruk egindako hutsen ondorioz 8 eta 3 aurreratu ziren. Gorrien zortzi tanto horietatik bost Azpeitiko atzelariak galdutakoak izan ziren, eta partidua amaitzerako dezente huts gehiago egin zituen. Nafarrek nahikotxo zigortu zuten, baina ohi eta behar baino pilota gehiago galdu zituen atzo Aizpuruk. Jauregi saiatu zen aukera izan zuenean tantoa aurrean amaitzen, eta berak egindakoekin 8 eta 6 hurbildu ziren urdinak.\nHandik aurrera, baina, alde handia hartu zuten Ansotegik eta Lanak. Ansotegi izendatu zuten finaleko pilotari onena. Tanto ikusgarriak egin zituen, nahiz eta zenbaitetan behar ez zuen pilotetara ere sartu. Lanak berriz beharra fin egin zuen. 21 eta 14 jarri ziren aurretik, eta Jauregik markagailua itxuratzeko tanto batzuk egin zituen arren, Aizpuruk goiko koltxoira bidalitako pilota batekin amaitu zen partidua, 22 eta 18. Ansotegi eta Lana beraz txapeldun, Nafarroara joan zen Bergara Hiriko 22 urtez azpikoen txapela.\nNagusien mailan, bestalde, maila handiko partidua utzi zigun Bergara Hiriko finalak. Larrañaga eta Untoria eta Gorka eta Galarraga izan ziren aurrez aurre. Partiduak bi zati izan zituen, aurrenekoa oso borrokatua eta parekatua. Atzelariek lehia ederra izan zuten: biek eman zioten asko pilotari, eta aurrelariek tanto politak eta hutsak tartekatu zituzten. Hiruna, bosna, seina eta hamarna egon ziren berdinduta. 8 eta 7ko hauxe izan zen agian partiduko tantorik onena. Aurrera eta atzera ibili eta gero Untoriak ezin izan zuen azkenean pilota hori eraman.\nBera eta Larrañaga 11 eta 10 egon ziren aurretik, baina hortxe hasi zen urdinen nagusitasuna nabarmentzen. Gorka ordura arte baino gehiago hasi zen asmatzen, eta Galarraga nagusitu egin zitzaion Untoriari. 13 eta 22 amaitu zen partidua.\nBergara Hiriko finalak gaur gauean, martitzena, ikusi ahal izango dituzue oso-osorik Goiena Telebistan.


Lautxirrinka: "Loa kentzen digu non eta noiz entrenatuko dugun ez jakiteak" - Laudio - Aiaraldea.eus\nLautxirrinka: "Loa kentzen digu non eta noiz entrenatuko dugun ez jakiteak"\nIzar Mendiguren Cosgaya 2020-09-13 07:24\nLautxirrinka taldeko kideak. / Lautxirrinka\nEntrenatzeko tokirik gabe geratu dira Lautxirrinkako kideak, COVID-19a medio hartutako neurriengandik. Izan ere, ezingo dituzte eskoletako azpiegiturak erabili. Irristaketaren denboraldi berriaz mintzatu da Mar Salazar.\nEntrenatu ezinik harrapatu ditu Lautxirrinka taldeko kideak ikasturte hasierak: "Ez dakigu noiz eta non entrenatuko dugun. Horrek gaur egun loa kentzen digu". Mar Salazarren hitzak dira, "normaltasun" egorara pixkanaka jotzeko esperantzan. "7 hilabete pasatuko dira gutxienez entrenamenduak utzi genituenetik, fisikoki eta mentalki lan pila bat dugu aurrean", dio. Umeentzat kirola egitea eguneroko bizitzaren zati nagusi bat da, haren iritziz, "eta horretan arituko gara hurrengo hilabeteetan, txapelketak 2. mailan geratuko dira momentuz".\nEzin abiatzeak, egoera larrian ipini du irristaketa taldea: "Ez dugu non entrenatu. Gardean obretan daude tenis taldearen pista egiteko frontoian. Laudioko Institutuan, berriz, Eusko Jaurlaritzak esan du ezin direla kantxak utzi eskolaz kanpoko ekintzetarako edo kirola egiteko. Horrela gaude: entrenatu gabe, eta entrenatzailea enplegua erregulatzeko espdientean".\n"Kirol gutxitua izanda eta gehienetan emakumezkoen parte hartzearekin; zailagoa da gure egoera"\nPatinak utzita, kirol sektorearen ezegonkortasuna azpimarratu du: "Pila bat jende dago kirolari lotua guraso edo langile bezala. Gure kasuan kirol gutxitua izanda eta gehienetan emakumezkoen parte hartzearekin; zailagoa da gure egoera".\nKoronabirusaren pandemiak bete-betean irauli eta eten du, beraz, Lautxirrinkaren jarduna. Aiaraldeko Kirol Urtekariaren aurkezpenaren barruan, erakustaldia eskaini zuen taldeak abenduan Amurrio Antzokian:


Afari tertulia, antzerki emanaldiak eta euskal ginkana antolatu dira Euskararen egunaren harira — Berbia\nAfari tertulia, antzerki emanaldiak eta euskal ginkana antolatu dira Euskararen egunaren harira\nFermin Etxegoienekin egingo den afari tertulia abenduaren 1ean izango da\nUdala eta herriko ikastetxeak elkarlanean ari dira egitaraua prestatzen. Abenduaren 3an ospatuko da Euskararen Nazioarteko Eguna, baina ekintzak bi egun lehenago, abenduaren 1ean hasiko dira afari tertuliarekin. Fermin Etxegoien gonbidatu da. Totelak liburua argitaratu berri du baina aurrez beste hainbat saiakera eta eleberri kaleratu izan ditu. Hedabide ezberdinetan ari den kazetaria ere bada eta bere sortzaile lanaz, lanbideaz, euskararekiko duen kezkaz berba egingo du Makalena elkartean izango den afari tertulian. Txartelak bihar-etzi jarriko dira salgai ohiko lekuetan eta betiko preziotan, 12 eurotan eta ikasle eta langabetuentzat, 8 eurotan.\nBaina Euskararen Nazioarteko Egunaren inguruko ospakizun nagusiak ostiralean, abenduaren 3an bilduko dira. Eguerdian, eta batxilergoko ikasleei zuzenduta, antzerki-solasaldia egingo da. Santa Ana aretoan Album antzezlana eskainiko da eta ondoren, Formol taldeko aktoreekin solasaldi irekia izango da. Arratsaldean berriz, 19:00tan, herritar guztioi zuzenduta Album antzezlanaren emanaldi berria izango da.\nArratsaldean, urteetan, familiei zuzenduta euskal kantu saioa eta txokolate jana izan da Euskararen egunean baina aurten ez egitea erabaki da, egungo osasun egoerak hala eraginda. Horren ordez, Gaztelekuak, Txipistin zerbitzuak eta Txaloka ludotekak elkarlanean euskal ginkana eta jolasak antolatuko dituzte haur eta lehen hezkuntzako ikasleei zuzenduta.\nHerriko hiru ikastetxeetako ikaslez osatutako Komunikazio talde bat ere arituko da lanean, Euskararen eguneko ospakizunen berri Oñati Irratian ematen. Abenduaren 3an irratsaio berezia egingo dugu kazetari gazteok lagunduta, ohikoa dugunez. Bihar zortzi, datorren ostiralean izango da, esan bezala, 10:30tatik 12:00tara.


TERTULIA: Euskararen Nazioarteko Eguneko adierazpen baterauaren argi ilunak - Arrosa\nAbenduaren 3a pozik bizitzeko eguna omen dugu euskaldunok. Duela berrogei urte arte gizartean gainbehera zihoan euskara hazkunde nabarian jarri dugulako, zenbaiten arabera. Batik bat belaunaldi zaharrenen hizkuntza izatetik, belaunaldiarteko hizkuntza eta, batez ere, gazteen hizkuntza izatera pasatu omen da. Ingurune jakin batzuetara mugatuta egotetik sekula bereak izan ez dituen esparru sozialetan ere nor izatera. Europako hizkuntza zaharrena izatetik, hizkuntza modernoa eta gaur egungo gizartera egokitua izatera. Hori dio, besteak beste, etzirako, Euskararen Nazioarteko Egunaren aurtengo ediziorako Hakoba erakundeak bultzatu duen adierazpena; hango kide dira Lakuako Gobernua, Arabako, Bizkaiko eta Gipuzkoako diputazioak, Gasteizko, Bilboko eta Donostiako udalak, eta Eudel eta Uema. Abenduaren 3rako adierazpen bateratua adostu eta ekitaldi bateratua egitea erabaki dutela albiste izan da azken egunotan, baita zenbait eragilek adierazpen horrekiko egin duten kritika ere. Horri begira jarri gara gaurko tertulian Mikel Goñirekin eta Oier Imazekin.\nPosted in ZebrabideaTagged #adierazpen #bateratu #ekitaldi #eragile #euskararen nazioarteko eguna #insituzio #kritika #mikel goñi #oier imaz #portada #sindikatu #tertulia #zer egin dezaket nik


Lekunberriko Udala > Kultura eta turismoa > Historia y arte > Historia\nHasiera > Kultura eta turismoa > Historia eta artea > Historia\nMugako herri honetan jauregi bat eta babes-dorre bat izan ziren. Bere historia osoan etengabeko erasoak jasan ditu, bai gaztelauen partetik eta bai gipuzkoar eta frantziarren partetik ere.\nAntza denez, gerrako gertaera historiko batetik datorkio izena, Lekunberri (Leku berri) hainbat aldiz suntsitua eta berreraikia izan da. Herria kiskalita utzi zuen lehen sutea 1430. urtean gertatu zen, eta ordurako, bertan gotorleku bat zela aipatzen da.\nGauza jakina da antzina-antzinatik aduana-eginkizunak (bide-saria) bete izan dituela, XIII. mendetik gutxienez, eta hori zela eta, inguruko lurraldeetako merkatariek zenbait zerga ordaindu behar izaten zizkioten Nafarroako Erresumari. Bazuen, halaber, Errege Bide bat ere, Iruñetik Gipuzkoara zihoana, eta bertan, Kate bat jarria zuten XVIII. mendean, eta Tolosako eta Iruñeko posta-ekarleek bertan uzten zuten posta. 1792. urteko txosten baten arabera, Aldundiak Iruñetik Gipuzkoaraino zihoan zortzi legoa baino gehiago bide hori proiektatzea erabaki zuen, zoladura irmoko 24 oin gaztelauko zabalera batez, eta oin bat eta laurdeneko lodiera zuen harlanduzko ohantze batek osatua, galtzada lakarra modukoa eratuz, hori guztia harri-koskor sendo eta txikiz estalia, mugarriz eta izkinarriz hornitua.\nXIX. mendean baziren bertan bi denda, bi ostatu, taberna, mutikoentzako eskola eta neskentzakoa, eta herritarrek hornitzen zuten parrokia-elizako abadea. Bazen, baita ere, bi errotarri zituen errota bat. 20ko hamarkadan, irin-fabrika bat, txokolate-fabrika, gatz-fabrika, zerrategia eta komentua ere bazeuden.\n1192. Antso Jakitunak foruak eman zizkien Larraungo biztanleei, eta horien bitartez, errege jaurerriko biztanle-multzo honen petxak bateratu eta eguneratu ziren.1397. Errege Karlos III. Nobleak pribilejio bat eman zien bailarako pertsona libreei eta beren ondorengoei, eta hori zela eta, bertako biztanle guztiak kapare bilakatu ziren, guztiak eskubide berdinekin.\n1430. Gaztelauen inbasioa Herria suntsitu zuten.\n1514. Errege Fernando Katolikoak berretsi egin zituen Nafarroako erregeek bailarakoei emandako pribilejioak, eta halaber, zein armarri erabili behar zuten adierazi zuen.\n1794. Frantziarren inbasioa. Herria, hornigaiak, lurrak eta abar suntsitu zuten.\n1914. Plazaola eraiki zuten.\nSorburuan, armarriak pertsona batenak izaten ziren, baina denborarekin, beren izaera militarra galtzen hasiko ziren eta biztanle-gune eta lurraldeen erakusgarri izatera igaroko ziren. Noble edo kapareen etxeak eta nekazarienak bereizteko balio izaten zuten.\n1512. urtean, Fernando Katolikoak finkatu zuen egun kontserbatzen dugun armarria, Lekunberriko alde zaharreko etxe gehienetan ikus daitekeena; bertan, haritz bat ageri da, zilarrezko zelai batean, eta halaber, ibilian doan otso bat eta Nafarroako eta Aragoiko erregeen armak ere ikus ditzakegu.\nNon hartu ostatu\n© Ayuntamiento de Lekunberri - Pribazitate politika - Erabilera baldintzak - Mapa Web


Fiskaltzak ez du Juan Carlos Iglesias Chouzasen absoluzioaren aurka egingo | Politika | Berria\nJuan Carlos lglesias Chouzas, Auzitegi Nazionalean, martxoan. Emilio Naranjo / EFE Tamaina handiagoan ikusi\n2022ko maiatzak 24 12:52\nEspainiako Auzitegi Nazionaleko Fiskaltzak uko egin dio auzitegi hark maiatzaren 13an emandako ebazpenari errekurtsoa aurkezteari. Hau da, ez du Juan Carlos Iglesias Chouzas euskal presoaren absoluzioaren aurka egingo 1991ko hilketa baten kasuan. Orduan, Giza Eskubideen Europako Auzitegiak Xabier Atristainen auzian ebatzitako ekarri zuten gogora Auzitegi Nazionaleko Bigarren Sekzioko magistratuek. Hala, Efe albiste agentziak jakinarazi duenez, fiskaltzak ondorioztatu du ez dagoela «bere kabuz» karguaren egiazkotasuna baieztatzeko adina «entitate frogagarri» duen baliozko frogarik.\nEpaiketan, fiskalak berrogei urteko espetxe zigorra eskatu zuen Iglesias Chouzasentzat, baina auzitegiak haren absoluzioaren alde egin zuen, Atristainen kasuan ezarritako jurisprudentzia eta inkomunikazio garaiko adierazpenen baliozkotasunik eza kontuan hartuta. Izan ere, magistratuen arabera, «jarduketetan ez dira behar adina aurrekari jasotzen aitorpen sumarioak eman ziren baldintzen inguruan, ezta haien bermeen inguruan ere». Era berean, gehitu zuten ez dela inkomunikazioa arrazoitzeko ebazpen judizial edo arrazoi juridikorik aurkeztu. Beraz, epaimahaiak ETAko zenbait kide ohik epaiketan egindako adierazpen jo zituen froga bakartzat, esanez haiek ez zutela Iglesias Chouzasi delitu hura «egozteko gaitasunik».\nBeraz, Fiskaltzako iturrien arabera, epaimahaiak Iglesias Chouzas akusatuen aulkira eraman zuten adierazpenen edukien inguruan egindako balorazioa izan da fiskala erabakia hartzera bultzatu duten arrazoietako bat. Izan ere, Fiskaltzak uste du beste epaimahai batek ez duela erabaki hura atzera botako.\nAtristainen kasuak ezarritako jurisprudentziak kasu gehiagotan ere eragin du. Martxoan, Auzitegi Nazionalak Gorka Palacios euskal presoa absolbitu zuen. Sortuk, berriz, Espainiako Estatuan inkomunikazio erregimenaren pean atxilotu, espetxeratu eta zigortu zituzten euskal preso guztiak «berehala» aske uzteko eskatu zuen.\nZehazki, Estrasburgoko auzitegiak ebatzi zuen Atristainen eskubideak urratu zirela 2010ean, inkomunikazio aldian, konfiantzazko abokatu bat izatea galarazi zitzaiolako, eta ez zituen baliozkotzat jo orduan egindako adierazpenak. Hala, ebazpen hark euskal preso ohia espetxetik ateratzea eragin zuen, otsailaren 17an. Epaiari helegitea jarri zion Espainiak, baina auzitegiak atzera bota zuen hura, maiatzaren 9an.


Oñatin hileta edo omenaldi zibilak egiteko ordenantza berria indarrean da jada. — Berbia\nOñatin hileta edo omenaldi zibilak egiteko ordenantza berria indarrean da jada.\nAzken osoko bilkuran behin betiko izaeraz onartu ondoren, Gipuzkoako Aldizkari ofizialean atzo argitaratu zen.\nGaurtik aurrera beraz, herritarren batek hileta edo omenaldi zibilen bat egin nahiko balu, udalak hartarako zehaztutako lekuak erabili ahal izango ditu. Gogoratu, udalak, era honetako ospakizunetarako leku itxiak nahiz gune publikoak eskaintzen dituela: Santa Ana aretoa eta honen sarrerako kristalezko gunea itxia edota Santa Anako lorategia eta hilerriaren aurrealdeko parke irekia. Gune hauetan hileta zerbitzuak egunero egin ahal izango dira domeka eta jaiegunetan izan ezik. Astelehenetik ostiralera omenaldi zibilak goizeko 9etatik ordu bitara eta arratsaldeko 5etatik 8etara egin ahal izango dira. Zapatutan berriz, 12etatik ordu bitara.\nUdalak eskainitako zerbitzuek ez dute kosturik izango. Ekitaldiaren antolatzaileek udal langileen laguntza izango dute eta udaltzaingoak ere lagunduko du ekitaldia normaltasunez gauzatu dadin. Udalak, eskatzailearen eskura jarriko ditu baita ere, megafonia, hilkutxari eusteko elementuak eta aulkiak. Erabiltzen diren udal baliabide materialei dagokienez, indarrean dagoen ordenantza fiskaletan ezarritakoa kobratuko da.\nBaina hileta edo omenaldi zibilak egiteko lekuak, egunak, ordutegiak eta kostua ez ezik, atzo argitaratu zen udal ordenantzan baimenak nola eta non eskatu ere zehazten da.\nUdalak dagoeneko eskaintzen duen zerbitzu hau erabili ahal izateko eskabide orriak behar bezala beteta udal bulegoetan aurkeztu behar dira. Beti ere, ospakizuna egin nahi den egunetan goizeko 11ak baino lehen. Edozein arrazoirengatik hileta ospakizuna egiteko lekua erabiltzerik ez balego, udal arduradunak eskatzailearekin harremanetan jarriko dira egoeraren berri eman eta beste irtenbide bat adosteko.\nHileta eta omenaldi zibilak egiteko ordenantza behin betiko onartu eta Gipuzkoako aldizkari ofizialean argitaratu ondoren indarrean badago ere, bertan aurre ikusten den zerrenda bat osatzeko dago oraindik. Ordenantzaren 15. artikuluan, udalak, borondatezko hizlarien zerrenda osatzeko ardura hartzen du bere gain. Horretarako deialdi ireki bat egin beharko da era honetako ospakizunetan borondatezko hizlari izan nahi dutenek izena eman dezaten. Bitartean, udalbatza osatzen duten kideak arduratuko dira hizlari lan hori betetzeaz. Hala egitea onartzen duten udalbatzako kideak, alegia.


Haurrei etorkizuna azaltzen - Zientzia Kaiera\n2016ari hasiera emateko liburu zientifiko eta aldi berean entretenigarri bat aukeratu dut. Jakin-mina duten nerabe eta gazteentzat eragingarria, argitalpen ilustratu honen egileak italiarrak dira. Giovanni Bignami eta Cristina Bellon, testuaren arduradunak eta Federico Maniani, ilustratzailea.\nGiovanni Bignami (Desio, Italia, 1944), fisikari italiarra, astronomia eta astrofisika irakaslea da. Idazlan zerrenda luzea du, horien artean Il futuro spiegato ai ragazzi, 2012an Milanen argitaratua eta hainbat hizkuntzetara itzulia. Siruela argitaletxeak 2014ean gaztelaniaz argitaratu zuen Las Tres Edades. Nos gusta saber bilduman. Bestalde, Cristina Bellon (Somma Lombardo, Italia, 1968), idazlea eta komunikazioan aditua, zientziaren dibulgazioan espezializatu da eta bereziki gazteei zuzendutako proiektuak egin ditu.\nEl futuro explicado a los niños liburuaren egitura oso erakargarria da, atal laburretan gaztetxoentzat deigarriak diren hainbat gai azaltzen ditu. Aurrerapen teknologiko eta zientifikoen gaur eguneko egoeratik abiatuz, aurrerapen horien garapena eta etorkizuneko gizartea irudikatzen ahalegintzen da. Zientziaren arlo nagusienak eta hauei dagozkien ondorio filosofikoak aztertzen dira: espazioaren esplorazioa, materiaren ezagutza, energia iturriak, biologia, robotika, genetika… Galderen bidez hausnarketarako gaiak ere tartekatzen dira, besteak beste, etorkizunean Marten edo beste planetaren batean bizitzea posible izango ote den, edo gure garunak inplanteen bidez funtzio berriak izango dituen, edo zahartzaroa geldiaraztea lortuko dugun, dirua desagertuko den ala ez, edo odol artifiziala sortu ahal izango dugun.\nGaur egungo mundua hobeto ezagutu eta datozen urteetako aurrerapen zientifikoek gure eguneroko bizitzan, gizartean eta gure planetan izan ditzaketen ondorioak modu egoki eta ulergarrian azaltzea da liburu honen berezitasuna.\nEl futuro explicado a los niños liburua eskuragarri dago liburutegietan, besteak beste, Donostiako Udal Liburutegien sareko haur liburutegietan.\nIzenburua: El futuro explicado a los niños\nEgileak: Giovanni Bignami, Cristina Bellon\nArgitaletxea: Siruela, 2014\nOrrialdeak: 176 orrialde\nPrezioa: 17,95 € Ebook: 8,99 €\nNon eskuratu: Donostiako Udal Liburutegien sareko haur liburutegietan.\nArgitalpen-data: 2016/01/18 · Atala: Argitalpenak, Dibulgazioa


Aldagaia eta haren balioa definitzen ditu. Aldagai baten balioa aldatzeko, egin klik aldagai-eremuaren aurrean eta aukeratu Editatu - Eremua.\nHautatu zerrendan sakatu den aldagaiaren uneko balioa txertatzen du.\nDDE esteka txertatzen du dokumentuan, eta hori nahi adina aldiz eguneratu dezakezu esleitutako izenaren bidez.\nZenbaki finkoa edo formula baten emaitza txertatzen du.\nBalio berri bat txertatzen du aldagaiarentzat edo erabiltzailearen eremuarentzat.\nAldagaiak Hautatu eremuan bistaratzen dira. Txertatu botoia sakatzean, Berrikusi eremuak elkarrizketa-koadroa agertuko da, balio berria edo ohar formako testu gehigarria sartzeko.\nZenbakitze automatikoa txertatzen du taula, irudi edo markoetarako.\nDokumentuan erreferentzia-puntu bat txertatzen du, eta horren ondoren orrialde-kontaketa berrabierazten da. Hautatu "aktibatu" erreferentzia-puntua gaitzeko, eta "desaktibatu" desgaitzeko. Desplazamendu bat ere sar dezakezu orrialde-kontaketa beste zenbaki batetik hasteko.\nOrrialde kopurua bistaratzen du "Ezarri orrialde-aldagaia" erreferentzia-puntutik eremu honetaraino.\nAldagai global pertsonalizatua txertatzen du. Erabiltzailearen eremua baldintza-instrukzio baten aldagaia zehazteko erabil dezakezu. Erabiltzailearen eremua aldatzean, aldagaiaren instantzia guztiak eguneratzen dira dokumentuan.\nMota zerrendan hautatutako eremu motarako dauden eremu erabilgarriak zerrendatzen ditu. Eremu bat txertatzeko, egin klik eremuan eta sakatu Txertatu.\nHautatu zerrendako eremu bat azkar txertatzeko, eutsi sakatuta CommandCtrl teklari eta egin klik bikoitza eremuan.\nIdatzi sortu nahi den eremuaren izena. Erabiltzaileak definitutako eremua da. Aukera hau 'Ezarri aldagaia', 'DDE eremua', 'Zenbaki-barrutia' eta 'Erabiltzaile-eremua' eremu motetarako dago erabilgarri.\nSartu erabiltzaileak definitutako eremuan gehituko diren edukiak.\nDDE komandoaren sintaxi orokorra hau da: "<Server> <Topic> <Item>". Zerbitzaria datuak dituen aplikazioaren DDE izena da. Topic Item-aren kokalekua da (normalean fitxategiaren izena), eta Item uneko objektua da.\nAukera hau 'DDE eremua' eremu mota hautatu bada soilik dago erabilgarri.\nAukera hau 'Txertatu formula' eremu mota hautatuta badago soilik dago erabilgarri.\nAukera hau 'Ezarri orrialde-aldagaia' eremu mota hautatuta badago soilik dago erabilgarri.\nAukeratu zenbakitzeak zein izenburu edo kapitulu-mailetan hasi behar duen.\nKapitulukako zenbakitzea, Maila eta Bereizlea 'Zenbaki-barrutia' eremu motarako soilik daude erabilgarri.\nTitle is: Aldagaiak (eremuak)


Euskerabili: BIZITZA ERRAZTEN ALA ZAILTZEN?\nBIZITZA ERRAZTEN ALA ZAILTZEN?\nETXEKO LANAK ETA LESIOAK\nMakinek guk bezain ondo egin ahal dituzte etxeko lanak ala hobeto?\nHIZKA-MIZKA: ROBOTAK GURE BIZITZAN\nLana errazten digute.\nDenbora libre gehiago uzten digute.\nEz dira merkeak, baina luzaroan inbertsioak merezi du.\nTeknologia berrietara egokitu behar dugu.\nMakinen menpe biziko gara.\nLanpostuak gutxitzen dituzte.\nEtxea egokitu behar da robotak bere lana egin ahal izateko; beraz, lan bikoitza.\nEtiketak: ROBOTAK, ROLAK


Batzarrekideak hautatzeko deialdia\nAezkoako Batzarre Nagusiaren Ordenantzen 13. artikuluan ezarritakori jarraikiz, batzarrekideak hautatzeko deia egiten da. Hauteskundeak 2020ko martxoaren 22an, igandez, eginen dira.\nAriben, 2020ko urtarrilaren 31n.–Batzarreburua, karlos Bueno Reka.\nHautagaiak aurkezteko epea otsailaren 4etik 17ra bitartekoa da, biak barne. Aurkezteko interesa duenak inprimakiak hartu ahal ditu Batzarre Nagusiko Idazkaritzan edo Aezkoako edozein herritako udaletxean.\nHautagai-zerrendak Batzarre Nagusiko Idazkaritzan aurkeztuko dira honako ordutegian: astelehenetik ostiralera, 09:00etatik 13:00etara. Horiekin batera errolda agiria aurkeztuko da.\nAlegazioak egiteko epea.\nOtsailaren 18an, aurkeztutako hautagai-zerrendak paratuko dira udaletxe bakoitzeko eta Batzarreko iragarki-tauletan, eta inpugnazioak egiteko hamar egun naturaleko epea irekiko da. Epea otsailaren 28an (barne) bukatuko da. Erreklamaziorik baldin badago, Batzarre Nagusiak ebatziko ditu horretarako eginen duen bilkura berezian, eta ondoren ezagutzera emanen dira hautagaiak eta behin betiko zerrendak argitaratuko dira.\nHauteskunde kanpaina hautagaien behin betiko zerrendak argitaratzen direnean hasi eta martxoaren 20an bukatuko da.\nUdal bakoitzak hauteskundeen mahaiburua eta bi mahaikide eta dagozkion ordezkoak izendatuko ditu. Mahaia bozketa hasi baino ordu erdi bat lehenago osatuko da.\nMartxoaren 22an, igandea, goizeko 09:00etatik 14:00ak arte, eginen da bozketa udal bakoitzak prestaturiko gelan eta hautesleei dagokien hauteskunde mahaian.\nMartxoaren 24an, hautagaiek lortutako emaitzak jendaurrean jarriko dira udaletxe guztietan eta Aezkoako Batzarre Nagusian, eta inpugnazioak eginen ahalko dira 2020ko apirilaren 3a arte.\nBatzarre Nagusiaren osaketa.\nHautatutako batzarrekideek Batzarre Nagusi berria osatuko dute 2020ko apirilaren 18an, larunbata, eguerdian.\nAurkeztutako hautagai-zerrenden txartelak herri bakoitzera igorriko dira, beharrezko denborarekin, eta boto-emaileen eskura ere egonen dira bozketa egiten den lekuan eta egunean. Boto-emaileek aurkeztutako zerrenden arteko bat aukeratuko dute. Ezinen da hautagairik aukeratu zerrenda bat baino gehiagotik, zerrenda itxien sistema erabiltzen delako orain. Beraz, zerrenda osoari eman behar zaio botoa.\nBotoa baliogabetu eginen da boto-txartelean izenak aldatu, ezabatu edo tokiz aldatzen badira, ofizialak ez diren boto-txartelak edo gutun-azalak erabiliz gero, eta boto-txartelak gutun-azalean sartzen ez badira edo gutun-azal batean txartel bat baino gehiago sartzen bada. Hauteskunde-mahai bakoitzak erabakiko du botoen baliogabetasunari buruz.\n3.–Posta bidezko bozketa.\nBoto-paperak eta gutun-azalak Batzarreko bulegoetan eta udaletxeetan egongo dira hautesleen eskura. Botoa postaz eman nahi duten hautesleek honako prozedurari jarraituko diote:\n–Boto-txartela bozketarako propio prestatutako gutun-azalean sartuko da. Gutun azal hori beste gutun-azal batean sartuko da, nortasun agiriaren fotokopia konpultsatuarekin batera. Horren atzealdean “Aezkoako Batzarre Nagusirako hauteskundeak” idatziko da, eta boto-emaileak sinatuko du.\n–Hautesleak botoa ematea dagokion udalera bidaliko du posta ziurtatuaren bidez. Gutun-azalak martxoaren 20ra arte onartuko dira (ostirala, hilak 19, barne).\n4.–Hautagaiek bete beharreko baldintzak.\nOrdenantzan ezarritakoaren arabera, Aezkoako Batzarre Nagusiko kide izateko hautagai izan ahalko da Aezkoako edozein bizilagun, adin nagusikoa edo emantzipatua, baldin eta Aezkoa bailara osatzen duten udalerriren bateko Biztanleen Udal Erroldan izaera horrekin inskribatuta badago. Batzarre Nagusirako hautagai gisa aurkeztu nahi dutenek hautagaitza aurkezteko eredu bat izango dute eskura udaletako eta Batzarreko idazkaritzetan. Gutxienez 1 eta gehienez 9 hautagaiez osatutako hautagaitzak aurkeztu ahal izango dira. 5 hautagai edo gehiago aurkezten dituzten zerrendek gutxienez 2 ordezko aurkeztu beharko dituzte. Hauteskundeak egiteko 7 hautagai, gutxienez, aurkeztu beharko dira.\nBatzarre Nagusia gutxienez 7 kidek eta gehienez 9 kidek osatuko dute.\nEdozein zalantza argitzeko, deitu Batzarre Nagusiaren Idazkaritzara: 948 76 43 75.\nIragarkiaren kodea: L2001636


Neke gozotan — dantzan.eus\nHemen zaude: Hasiera › Hemeroteka › Neke gozotan\nDantza dute pasio. Dantza dute bizimodu eta luzaroan hala izatea nahi lukete. Ballet Biarritz Juniorreko dantzari gazteek gogor egiten dute lan egunero. Donostiako Egiako Kultur etxean dute entsegu lekua.\nGoizero, astelehenetik ostiralera, Ballet Biarritz Juniorreko 10 gazteak entsegu aretoan elkartzen dira klase, ikastaro eta entsegu egun gogor bati aurre egiteko. Erik Odriozola (Gabiria, 1985) eta Miren Gomez (Irun, 1984) gipuzkoarrak falta dira gaur. Lehena, Kanarietako Gran Ballet konpainia profesionalak fitxatu berri du, eta bigarrenak beste zeregin batzuk zituen.\nAurelie Luque (Frantzia, 1984), Gisela Ribas (Katalunia, 1985), Irma Hoffren (Donostia, 1986), Andrea Vallescar (Katalunia, 1986) Pierre Henrion (Flandria, 1987), Vivien Ingrams (Ingalaterra, 1987), Mickael Conte (Frantzia, 1988) eta Lea Gilbert (Frantzia, 1988) lurrean etzanarazi ditu irakasleak. Hankak altxa, eta paretaren kontra jarri dituzte oinak: «Arnasgora txiki bat eta hasperen handi bat», eskatu die. Arnasketa zikloak hasi dituzte eta berehala dira denak begiak itxita. Lo baleude bezala, guztiz erlaxatuta. Ordu erditik gora egin dute ia isiltasun eta baretasun erabatekoan.\n09:45Lurretik jaiki eta «pixkana» ibiltzen hasteko agindu die irakasleak. Atzera eta aurrera. Orain poliki, orain azkarrago: «Hasi hitz solteak esaten, hasi barre egiten, hasi zarata ateratzen». Ispilua lagun dutela jolasean hasi dira.\nGeldiarazi ditu, eta organoaren parean jarri ditu zortzi gazteak, berak emandako tonuan ahots desberdinak atera ditzaten: «Nahiz eta nota bera erabili, soinu desberdina aterako duzue, ahots norabidearen arabera». Aurpegi, lepo eta sorbaldak askatzeko nor bere aurpegia ukitzen hasi da. Gargarak eta hasperenak ere edonoren ahotan: «Hasperenak beti datoz ongi», bota die irakasleak. Denak barrez.\n10:15Banan-banan, liburu baten pasarte bat irakurri dute, atzeraka ibiltzen doazela. Nork bere jatorrizko hizkuntzan. Burua zintzilik uzteko aholkatu dio Irma Hoffren donostiarrari, azkarxeago irakurtzeko Lea Guilbert frantsesari, polikiago, aldiz, Gisela Ribas kataluniarrari: «Ahotsa egoera ezberdinetara egokitzea da zailena».\nKlaseari amaiera emateko, lurrean eseri dira guztiak, biribilean. «Sekula ez nintzen jarri pentsatzen nola arnasten dugun», esan du Hoffrenek. Ondorio nagusia, irakaslearen ahotik: «Dantza egiterakoan arnasketa ahalegin handia egiten duzue, eta garrantzitsua da teknika ezberdinak menderatzea. Hori ez duzue astebetean lortuko, urteetan eta askotan errepikatuz baizik». Txalo artean agurtu dute irakaslea. Goizeko 11:00ak dira, eta bost minutuko atsedena dute dantza irakaslea iritsi artean.\nBallet Biarritz Junior ez da eskola bat, ez da akademia bat, ez da kontserbatorio bat: «Oinarrizko trebakuntza ez dakigu egiten, baina badakigu konpainia profesional bat egiten. Gure proposamena hori da, harri txiki hori ekarri eta konpainia profesional baterako prestatu». Filgie Claveri dantzaz elkarteko zuzendariaren hitzak dira.\n11:15Iritsi orduko musika jarri du Gael Domenger dantza irakasleak. Musika klasikoa aurren-aurrena. Ballet Biarritz konpainiako kidea izateaz gain, gazteei klaseak ematen dizkie, Adriana Pous-ekin batera. Hura ere Ballet Biarritzeko kidea da.\nDantza urratsak eta beroketak errazago egin ahal izateko barra bat atera dute aretoaren erdira. Guztiak kokatu dira hormako nahiz areto erdiko barrari helduta, ispiluari begira. Musika ekipoan pieza bat jarri eta egin beharreko urratsak erakutsi dizkie irakasleak, serio. Berak bakarrik aurrena. Bitartean, zortzi ikasleek eskuekin imitatu dute, gero hankekin egin beharrekoa: «1, 2, 1, 2, ezker-eskuin, ezker-eskuin...», irakasleak ahoz laguntzen ditu ikasleen urratsak. Frantsesez mintzo zaie.\nBehin eta berriro errepikatu dituzte urratsak. Kubako Guantanamera doinu moldatua edo Espainiako Besame mucho aukeratu ditu irakasleak, besteren artean. «Ez dit denbora ematen mugimendu horiek guztiak kateatzeko», kexatu da gazteetako bat. «Emango ez dizu ba denbora. Mugimendu guztiek dute beren logika. Bilatu logika hori», erantzun dio irakasleak.\n12:00Dantzari gazteen aurpegiak gorritzen eta izerdiz bustitzen hasiak direnean, irakaslearen sakelakoak jo du. Hartu eta aretotik irten da. Irribarretxo bat atera zaie ikasleei, eta arnasa hartu dute. Halere, bada bere kabuz urratsak entseatzen edo beroketak egiten jarraitzen duenik.\nHamar minutuko atsedenaldia eskaini die irakaslearen geldialdiak, baina lehen baino are serioago eta kementsuago ekin dio saioari. Areto erdiko barra kendu eta alderik aldeko ariketak egiten jarri ditu ikasleak. Increscendo doa dantza mugimenduen zailtasuna eta abiada. Aurrenekoz ezina gailendu zaio bat baino gehiagori: «Ezin dut hori egin» kexatu da dantzarietako bat. «Bai, ahal duzu. Saiatu» Irakaslearen erantzun lehorra. 13:00etan amaitzekoa zen klasea ordu erdi geroago bukatu da.\n13:30Bazkaria. Kultur Etxean den jangelara joan dira zortzi dantzariak. Inork ez du aparteko otordurik egin, arratsaldean datorkiena gogoan. Aurelie Luquek ogia, mandarina bat eta kafea hartu ditu.Gisella Ribasek pasta, ogia eta mandarina. Andrea Vallescarrek purea hanburgesarekin. Barrez hasi dira denak hanburgesa ikusi orduko. Ez dute oso ohiko agidanez.\n14:30Bazkaldu eta berehala, entsegu aretora joan dira beste behin. Ibilaldi dantza ikuskizuna eskaintzen ari dira bai Euskal Herrian eta baita atzerrian ere. Ikuskizun horretako bi pieza moldatu behar dituzte, Erik Odriozolaren hutsuneak aldaketak eragin baititu ezinbestean. Bazkal aurretik dutxatzeko betarik ez dute izan. Zenbaitek arropa aldatu du eta desodorantea ere dantza batean darabilte.\nDenak isilik. Nor bere lekuan. Prest. Piotr Ilitch Txaikovskiren La valse des fleurs-en lehen notak atera dira bozgorailutik. Thierry Malandainen koreografiak bizia hartu du. Baltsaren doinu gozoarekin bat egin dute dantzarien mugimenduek. Entsegua eten egin du, ordea, Gael Domengerrek. Urrats bat nola egin duten ez zaio gustatu: «Mesedez, kontzentrazioa eskatzen dizuet. Behin bakarrik egin behar izan dezagun».\nHasieratik ekin diote berriro. Leun eta espresioz beterik. Gorputz guztiak harmonian. Musika hunkigarria da. Oraingoan bai, oraingoan egoki atera zaie: «Voila! Magnifique!». Egun osoan aurrenekoz agertu da konforme bere dantzariek egindakoarekin. Halere, gogoetarako hitz batzuekin bukatu du: «Inoiz ez ezazue pentsa dena badakizuela. Utzi ateren bat zabalik dudari ere. Horrek hobeagoak egingo zaituzte».\n16:00Aureliek, Giselak, Irmak, Andreak, Pierrek, Leak,Vivienek eta Mickaelek txalo artean agurtu dituzte bai egun osoko jarduna eta baita irakaslea ere. Nekea dute aurpegian, baina baita irribarrea ere.


Bolenidok ohartarazi du "berriro zuzenduko" duela Doñanako desastreagatik hondoratu zen baltsaren eraikitzaileari isuna | Consumer\nBolenidok ohartarazi du “berriro zuzenduko” duela Doñanako desastreagatik hondoratu zen baltsaren eraikitzaileari isuna\nSuediako Bolen AB multinazionalak oraindik ez du jaso Espainiako Gobernuak ezarritako 45 milioi euroko isuna, Aznalckolarreko (Sevilla) meatze-putzua 1998ko apirilean hautsi baitzen, konpainiak komunikazio-kabinetearen bidez jakinarazi zuenez. Halaber, adierazi zuen gaur egun Espainiako legezko ordezkariek isunari aurre egiteko “neurri egokiak” aztertzen dituztela.\nBolenien ABk hirugarren enpresa bat aipatzen du, eta oraindik ez du identifikatu nahi istripuaren benetako erantzulea, eta ohartarazi du baltsaren eraikitzailearen aurkako zigorrak “konponduko” dituela, isuria sortuz, Dragados taldea.\nIngurumen Ministerioaren iturriek atzo jakinarazi zuten isunaren jakinarazpen ofiziala bidali dela. Jaso ondoren, Suediako enpresak ordaindu egin beharko du. Hilabeteko epea igaro eta Bolen zigor hori ordaintzen ez badu, espedientea Ogasunaren esku geratuko da.\nDragados Taldeak, berriz, atzo berretsi zuen Aznalcolarko hondamendi ekologikoa, Boliden-Appirsak hondakin-putzua behar bezala erabili zuelako gertatu zela, eta ur kutsatua duen presa bihurtu zela, lohi lodiak biltegiratu beharrean, diseinatu egin baitzen. Dragadosek 1977an eraiki zuen meatzetik datozen hondakinak biltzeko putzua.\nJosé Azpirikueta Dragados Taldeko Harreman Instituzionalen eta Informazioaren zuzendari korporatiboak zehaztu zuen oraindik ezin izan dela zehaztu zergatik hautsi zen dikea. Gainera, “baltsa modu desegokian jardun zen, lohi lodiak biltegiratzeko proiektatu zelako eta azalean azal zitekeen ur urria ponpatu dadin” eta behar bezala erabili. Hala, dikea hautsiz gero, ez da kontrolik gabe askatuko haren edukia, lodiera eta dentsitatea kontuan hartuta. Baina Azpirikuetaren iritziz, “aukera eman zuten edukia salda bihurtzeko”, eta azkenean “ur poluitua duen presa” izan zen.\nDoñana hondamen multa-eu


Inaxio Begiristain kultur eta kirol etxea itxita egongo da irailera arte | El Diario Vasco\nInaxio Begiristain kultur eta kirol etxea itxita egongo da irailera arte\nGOIKOETXEA Jueves, 4 agosto 2016, 01:00\nUdako oporraldia dela eta, Alegiako Inaxio Begiristain kultur etxea itxita egongo da abuztuan. Irailaren 1arekin irekiko ditu berriz ere ateak ohiko ordutegian: goizez 10:00etatik 13:00etara eta arratsaldez 15:00etatik 21:00etara.\nUdaletxeko herritarren arretarako leihatilak, ostera, zabalik jarraituko du abuztuan, 9:00etatik 14:00etara.\nGipuzkoako Urakek jakinarazi du hasi dituela bigarren hiruhilekokoari dagozkion ur kontagailuen irakurketak. Etxetik kanpo aurkitzen diren abonatuek, irakurleak etxean utziko dien jakinarazpen zedula betez eman dezakete irakurketaren berri, kontagailuaren irakurketarik ez izateak euren hurrengo erreziboan eragina izan baitezake.\nIrakurketa horren berri emateko jo daiteke bulegoak, 902302222 eta 943318602 eta www.gipuzkoakour.com atari digitalara.\nTres niñas biolorusas de vacaciones en Zegama-Legorreta y Donostia Marrazki eta musika emanaldia eta erakusketa larunbat honetan Ur maran


Energiaren kanalizatzaileak | Erratza gainean\nHasiera » Energiaren kanalizatzaileak\nRei; unibertsoa eta Ki; energia, unibertsoko energia, alegia. Izen hori hartzen du eskuen bitartez energia gorputzera transmititzea helburu duen terapiak, desorekan dagoena orekatzeko.\nMedikuntza forma hau Japonetik dator, Mikao Usui budistak garatu zuen 1922.urtean. Gorputz fisiko zein energetikoak orekatzea du helburu. Izan ere, maila fisikoa, emozionala, espirituala eta mentala orekatzen dituela diote adituek. Energia hori pertsonok garraiatzen dugu terapia honetan, kanalizatzaileak gara. Burutik sartu eta eskuetatik ateratzen dugu eta geure buruari zein beste pertsonari transmititu.\nIlustrazioa: Izaro Mariezkurrena\nNekane Garcia Arbelaiz aditua, 2007an hasi zen Reiki ikasten eta hari eta familiari ekarritako onurak kontuan hartuta irakaslea izateko diploma eskuratzea erabaki zuen. Hala egin zuen 2014an eta orain kontsulta propioa dauka Hendaian: “Urte asko daramat terapia naturalak eta osasuna eta garapen pertsonalaren inguruan ikasketak egiten: Reiki, coaching, naturopatia, kinesiologia, tapping, Bach Loreak, elikadura osasuntsua, meditazioa… Besteak beste, nire emozioak hobeto kudeatzen, intuizioa berreskuratzen, bizitza modu positiboagoan ikusten eta energia gehiago izaten lagundu dit. Hori besteei ere erakutsi nahi nien”.\nGarciak Reiki ikasteko tailerrak ematen ditu gaur eta gero eta jende gehiago hurbiltzen dela kontatu digu. “Urtean gutxi gora-behera 60 pertsonek jasotzen dute ikastaroa, adin eta mota desberdinetakoak. Bi hilero egiten ditut eta taldea sortzen bada lehenago ere bai”, kontatu du. “Gizartea gero eta kontzienteagoa da gure ongizate eta osasunaren zati handi bat gure esku dagoela. Izan ere, bizi kalitatea hobetzea du helburu hurbiltzen den ehuneko handienak: antsietaterik gabe bizi, depresiorik gabe, bizi pozez, energiaz eta emozionalki orekan”.\nLierni Arrieta Iruretak jaso du jada ikastaro hori. Lau “maila” daudela azaldu digu. Berak, lehenengoa egin du eta bi aldiz, gainera: Hendaian eta Durangon. Egun bateko ikastaroa izan zela adierazi du eta ondoren ariketak egin behar izan zituztela hiru bat astez eta egunean hamar bat minutuz.\nArrieta ama izan zenean hasi zen Reikira nahi gabe hurbiltzen. Haurrekin komunikatzeko eta konektatzeko masajeekin hasi zen. Gerora, ordea, gehiago nahi zuen. Aita alhzeimerrarekin gaixotzeak ere bultzatu zion. Gaur, etxean eta etxekoekin erabiltzen du Reikia, batez ere bere buruarekin: “Gauetan esnatu eta ezin lokartu nagoenean, haserretzen naizenean, haurrak gaixorik daudenean, aitarengana hurbiltzean…”. Eskuek transmititzen duten energiaz gain, unea bera mirensten du Arrietak, denbora hori hartu eta zurekin zein bestearekin konektatzea: “Ezer egin gabeko momenturik ez dugu hartzen. Lotan ez bada, ez dago isiltasun hori, egoten egote hori. Besteari egiten ari zarenean ere, bestearekin pentsatzen ari zara, bestearenean zaude. Hori ere ez dugu askotan egiten eta opari bat da”. Eskuak gorputzeko atal desberdinetan ipintzeak ere gorputzarekiko lotura estutzen duela gaineratu du: “Sustraietako txakra errepasatzen ari zarenean, adibidez, garunak zera dio: sustraitu zaitez! Hemen zaude eta hau da errealitatea”.\nReikia, ordea, gaixotasunak baretzeko erabili ohi da, ez beti sendagai. Arrietak kasu bat jarri digu: “Lagun baten amona gaixo zegoen, hilzorian, eta Reikiarekin heriotza lasaia izan zuen”. Garciak gehitu du, gaixotasun larri eta kronikoetan dela oso lagungarria, animotsu mantentzen laguntzen baitu. Osasunaren Mundu Erakundeak (OME) Reikia onartu du eta erietxe gehiagotan erabiltzen ari da.\nBestalde, bakoitzarentzat erabilgarria zer den baloratu beharko lukeela azpimarratu du Arrietak: “Pertsona batek, agian, gaixoaldi hori beharko du bere bizipenean eta hori ere onartu behar da. Bakoitzak bere bidea egingo du eta Reikiak samurtzen lagunduko dizu. Seme-alabak gaixo egon eta Reiki egiten diedanean, hobeto ikusi izan ditut. Baina, agian hobera egin behar zutelako da. Hori ez dakit neurtzen”.\nGu sortu ginen enbor beretik sortuko dira besteak. Ea sustraietara heltzen naizen…Patroi berdinetik josi gaituzte denoi. Egunero bizitako egoera ustelak normalizatu eta askotan idealizaturik bizi gara, engainuan. Lasai luzatu zidaten erratza behin emakume izateagatik. Lasai asko igo naiz gainera ni. Hemendik hobeki ikusten dira gauzak.\nBaraua bizitzaz desintoxikatzeko\nGorputza zuzentzeko betaurrekoak\n“Elite batek kontrolatzen ditu moda-gustuak”


H2O JARDUERAK - Sala kubo aretoa\nJAIOTZA KOLEKTIBOA MATERIAL BIRZIKLAGARIZ EGINA\nAbenduaren 22tik aurrera.\nEgunero, igande eta jaiegunetan izan ezik.\n11:30etik 13:30era eta 17:00etik 21:00etara.\nTxotxongilo emanaldia. Teatro Estudio Taldeak eskainia.\nAbenduaren 28a, igandea, 12:00etan\nSarrera doan. / Leku-kopuru mugatua.\n4 eta 9 urte bitarteko haurrentzat:\nBisita zientifiko-artistiko gidatua + tailerra: "NORENAK DIRA HODEIAK?"\n10 urtetik gorakoentzat:\nBisita zientifiko-artistiko gidatua + ikuzkizuna: "ESPERIMENTU LIKIDOAK"\nHELDUENTZAT ETA GAZTEENTZAKO JARDUERAK:\nBISITA ZIENTIFIKO-ARTISTIKO GIDATUA\nLarunbatero 18:30ean euskaraz eta 19:30ean gazteleraz.\n“ESPERIMENTU LIKIDOAK” IKUZKIZUNA\nSarrera libre edukiera bete arte.\nPrezioak eta baldintzak jakiteko 943 012 400 telefonoan edo Aretoan bertan.


Marka erdietsi du eitb.eus-ek 2017an: 112.738 erabiltzaile bakar egunero | EiTB Taldea\nEguneko 100.000 erabiltzaileen langa igaro du EiTBren webguneak lehen hiruhilekoan, 20 urtean lehen aldiz.\nKorrikari buruzko edukiak izan dira hiruhileko honetako arrakastatsuenetakoak.\neitb.eus-ek audientzia marka historikoa onduta abiatu du bere 20. urtemuga: 2017ko lehen hiruhileko honetan, egunero 112.738 erabiltzaile bakarrek bisitatu dute EiTBren webgunea, astelehenetik igandera.\nOJD Interactiva enpresaren, Espainiar estatuko webguneen audientziak egiaztatzen dituen erakundearen, auditoriak baieztatu du datua.\nDuela 5 urte eta, zer esanik ez, 20 urte atzerago pentsaezinak ziren batezbesteko datuak lortu ditu egunero eitb.eus-ek urtarrilean, otsailean eta martxoan. Are gehiago, bost urtean bikoiztu egin du audientzia.\nEguneko batezbestekoa ez ezik, gainerako adierazleak ere inoizko onenak dira: hilabeteko nabigatzaile bakarren (ezberdinak) batezbestekoa 2.388.998koa da, eta ia 4 milioi bisitari izan dira hilabetean (eitb.eus webgunera birritan edo gehiagotan sartutakoak), 3.878.334, hain zuzen ere.\nAlbisteak, Kirolak, Telebista, Irratia, Gaztea, Hiru3, Nahieran... eta Korrika\nUrteko lehen hiru hilabeteetan, harrera onena izan duten edukiak aktualitateari lotutakoak izan dira. Albisteetan, gai lokalak eta nazioartekoak nabarmendu dira. Kiroletan, Euskal Herriko Itzuliari buruzko edukiak izan dira interes handiena sortu dutenak. Telebista eta EiTB Nahieran ataletan, berriz, "El Conquis" ETB2n eta "Herri Txiki, Infernu Handi" ETB1en izan dira edukirik arrakastatsuenak. Irratietan, oro har, audioak eta online bidezko emisioak nabarmendu dira, eta Gaztean, abestien zerrendak, bideoklipak eta Maketa Lehiaketari buruzko edukiak. Azkenik, Hiru3n, marrazki bizidunek eta bazkide berrien izen-emateak erakarri dituzte erabiltzaile gehien.\nKorrikaren 20. edizioak ere azpimarratzeko moduko arrakasta izan du eitb.eus-eko erabiltzaileen artean, eta denetik izan du: ibilbideak, mapak, egunez eguneko kronikak, argazkiak eta bideoak.\nErabiltzaile gehienek, hirutik bik, sakelakoa erabilita bisitatzen dute eitb.eus. Erdiak bilatzaileen bidez (Google bidez, gehienbat) heltzen dira webgunera, eta lautik batek sare sozialen bitartez ?Facebook eta Twitter, bereziki? partekatutako esteken bidez ailegatzen dira.


Irekia Eusko Jaurlaritza - Gobierno Vasco :: EHAA xedapena 201704574\nAldizkariaren data: 2017-09-22 Aldizkari honetan argitaratua: 2017182\nIRAGARKIA, Osakidetza-Euskal osasun zerbitzuarena, «Basurtuko Unibertsitate Ospitaleko Makua pabilioiko 3. igogailua birmoldatzea. Bilbao-Basurtu ESIa» espedientearen gaineko kontratua formalizatzeari buruzkoa.\nGaiak: ZERBITZU ETA OBREN KONTRATAZIOA; JASOGAILUAK; ERREFORMA-PROIEKTUAK; ESLEIPENA\nHurrenkenaren zenbakia: 201704574\na) Erakundea: Osakidetza-Euskal osasun zerbitzua, Osasun Sailari atxikitako erakunde publikoa. Montevideo etorbidea 18, 48013 Bilbao (Bizkaia).\nb) Espedientea izapidetzen duen bulegoa: Bilbao-Basurtu ESIa - Kontratazio Zerbitzua.\nd) Espedientearen zenbakia: G/040/14/0/1232/O621/0000/062017.\na) Kontratu-mota: obrak.\nb) Xedea: Basurtuko Unibertsitate Ospitaleko Makua pabilioiko 3. igogailua birmoldatzea. Bilbao-Basurtu ESIa.\nd) Lizitazioa argitaratzea: ez zen argitaratu.\nb) Prozedura: publizitatea eginda hitzartutakoa.\n4.– Espediente-lizitaziorako oinarrizko aurrekontua: 130.300,00 euro (BEZik gabe).\na) Data: 2017ko irailaren 6a.\nb) Kontratugilearen profilean noiz argitaratuta: 2017ko irailaren 6a.\nc) Kontratista: Schindler, S.A..\ne) Esleipenaren zenbatekoa: Schindler, S.A.: 110.755,00 euro (BEZik gabe).\na) Kontratuaren data: Schindler, S.A.: 2017ko irailaren 7a.\nBilbao, 2017ko irailaren 14a.\nBilboko Eskualdean garatutako esku-hartze eredu berriak premia bereziak dituzten haurren arreta hobetu du\nIRAGARKIA, Osakidetza-Euskal osasun zerbitzuarena, «Bilbao-Basurtu ESIko Basurtuko Unibertsitate Ospitaleko Makua pabilioiko 2. solairuko obra zibila» espedientearen gaineko kontratua formalizatzeari buruzkoa.\nIRAGARKIA, Osakidetza-Euskal osasun zerbitzuarena, «Basurtuko Unibertsitate Ospitaleko Revilla pabiloiko bi igogailu birmoldatzeko» espedientearen gaineko kontratua formalizatzeari buruzkoa.\nIRAGARKIA, Bilbao-Basurtu ESIko Basurtuko Unibertsitate Ospitaleko Areilza Pabilioiko Bizkorketako eraikineko lanak abian jartzeko espedientearen kontratua formalizatzeari buruzkoa.


Rober Garay artisteak Arte Bruttoko arte-lan bat sortu dau, Basajaun izaki mitologian oinarritua - bizkaie.biz\nRober Garay artisteak Arte Bruttoko arte-lan bat sortu dau, Basajaun izaki mitologian oinarritua\nBizkaie! 2013-03-22 11:54\nBasajaunaren Ibilbidea naturgune pribatua da eta Urdaibaiko Biosfera Erreserbearen ikuspegi zoragarriak ditu. Sano berezia dan gune horretan Rober Garayk Basajauna (Bx4) arte-instalazinoa sortu dau, inguruan berak batu dituan askotariko landareak erabiliz. ArteBrutto Naturalis Begeto Mitikoak izeneko seriearen lehenengo piezea da.\nArte-lana Busturian dagoan Basajaunaren Ibilbidea izeneko egitasmo kultural eta turistiko barriaren ardatza da. Diziplizina anitzetako artistea dan Rober Garayk eta Urdaibai Onek, Kultura eta Aisialdirako Zerbitzuak Kooperatiba Alkarte Txikiak, ekimen barria abiatu dabe Urdaibain, kultura-turismoaren arloetan kokatua. Basajaunaren Ibilbidea (BI) dauka izena, Busturia udalerrian kokatua dago eta askoz arnasa luzeagoko proiektua dan Euskal Mitologiaren Ibibildea Busturialdean izeneko egitasmoaren barruan dago.\nIzatez, Basajaunaren Ibilbidea naturgune pribatua da eta Urdaibaiko Biosfera Erreserbearen ikuspegi zoragarriak ditu, Izarotik Oizera. Berezietan berezia dan gune horretan Rober Garayk Basajauna (Bx4) sortu dau, inguruan berak batu dituan askotariko landareak erabiliz. ArteBrutto Naturalis Begeto Mitikoak izeneko seriearen lehenengo piezea da eta inguruetan badira beste hainbat irudi, txikitxuagoak, besteak beste, Numen harrapatua, Bihotzaren Kaiola eta Eukaliptus SkechBooks; horreez gan, hortxe dabilz jantzan Ireltxo batzuk be, hagin-sustraiez sortuak. Horreek guztiek talde berezia eratu dabe, Urdaibain hain presente dagoan euskal mitologiaren zeozelako interpretazino lekua izan nahi dauena.\nBasajauna (Bx4) ez dator edonondik. Lianak, taketak, egurrak, enborrak, adaraxkak eta holako osogaietan gorpuztuz etorri da, sortzaileak osogaiok eukaliptu, sagarrondo, gurbitz, arte, pinu, urrets eta inguruko beste hainbat zuhaitz eta arbolatatik hartuta. Izan be, egitura osoaren euskarri sendoena mertxikondo bizi baten enborra da. Zinez esan leiteke gunearen eta irudien sorrera lekuan bertan lehendik be izan diran gaien berrantolaketa hutsa izan dala, hau da, betidanik hortxe egon dan izaki mitologiko hori agirira ekarri dauela artisteak.\nBasajauna (Bx4) 4,30 metro luze, 2,80 handi eta, ukalondoen artean, 3.50 metro zabal da. Pisua 1.500 bat kilokoa da. Basajaunak zangoakaz huts-hutsik eusten deutso eta, horreetako bat mertxikondo bizia da. Bestela gorpuzkeraz dinamikoa da, sorburuan dituan zuhaitzen antzera; malgua, badaki eguraldi aldeketei eta urtaroen segidearen gorabeherei erantzuten. Basajaunaren patua deseginez joatea da, era organikoan deseginez hain zuzen, prozesu horren buruan ama izan dauen basora itzultzeko.\nIrudia iparraldetik dator, mazelan gora, han atzean itsasoa eta Izaro ditualarik. Nork daki ez ete datorren Sugaar hari iges eginez; begien aurrean han urrunean Oiz eta Anboto ditu, hau da, Mariren ohiko egoitzak. Sugaar horrezaz landa, Urdaibaiko inguruotako leize, zulo, koba, erreka, osin eta holakoetan badira beste izaki batzuk, gure mundukoak erabat ez diranak.\nBasajaunaren Ibilbidea funtzino aniztun gune legez asmau eta taiututakoa da. Beraz, askotariko jardueren lekutzat hartzen dabe haren sortzaileek. Oraingoz hiru jarduera eskainiko dira, hirurak bisitaldi gidatuen erakoak:\n- Rober Garayk berak gidaturiko bisitaldiak, lanaren nondik norakoak azaltzeko. Bisiten egutegia: Martian: 24an (18:00etan), 26an (12:00etan); 28an (12:00etan), 30an, (18:00etan) 31n (12:00etan). Prezioa: 10 euro. Taldeko gitxienezkoa: 10 lagun.\n- Bisitaldi gidatuak Urdaibai On Kooperabitako kidea dan Edorta Jimenez idazlearen eskutik: Euskal Mitologiaren sustraiak Urdaibai / Busturialdearen ingurumarian. Egutegia:\nEgunero, eguerdiko 12:00etan. Prezioa: 8 euro. Taldeko gitxienezkoa: 10.\n- Ipuinkontalaritza eta perfomanceak BI gunearen inguruetan, Doroteo Zobaranen ahotik. Egunero, 19:30ean. Buruko 5 euro. Taldeko gitxienezkoa, 15.\nRober Garay sortzailearen adierazpide ezagunenak komikigintza eta ilustrazinoa badira be, izatez artista multimedia da. Azken urteotan uniberso barriak ikertzen dabil, besteak beste, landarezko eskulturea, petrohukismoa, LandArtea, arte basatia eta kriptozientzia.\nDoroteo Zobaran antzezlea eta tresna aniztuneko musikaria da. Ipuin kontalari dihardu Sukarrietan (Bizkaia), BBKren Haur-Egoitzan, Arte Drama Euskal Laborategiko (ADEL) kidea da eta hamarkada bi ditu eginak Euskal Herrian barrena bere ikuskizunak eta perfomanceak plazarik plaza erakusten. Busturian bizi da eta bera da BI gunearen jaubea.\nEdorta Jiménez euskal idazlea da eta 24 liburu ditu argitaraturik. Ia genero guztiak landu baditu be, akaso itsasoko gaien inguruko eleberriak dira gailenenak, horreek guztiak bertoko itsasoetan bizi izan diran jazoera historikoetan oinarrituak izanik. Hiru dira Rober Garayren marrazkiak dituen Edorta Jimenezen argitalpenak: Urdaibaiko Ipuin eta Kondairak (Alfaguara / Zubia), Arrano Zauritua eta Canterburyko Paperen Misterioa (Euskeraz Berbetan Taldea / Bermeoko Udala).\nBasajaunaren Ibilbidearen inaugurazino-ekitaldia bihar, zapatua, martiak 23, izango da, 18:30ean. Domekan bertan jarriko da martxan bisita gidatuen zerbitzua. Erreserbak aurretiaz egitea gomendatzen da. Beste egun eta orduren batean egiteko aukerea badago, aurretiaz adostu ezkero.\nBisitaldiak adosteko : Iñaki Markuerkiaga: Tf : 626 859 477 urdaibaion@urdaibaion.com


ZIZURKIL 2018-10-04 13:05\n“Inguruan elkarte sozialista baten beharra ikusten genuen”\nJose Antonio Sanchez Zizurkilgo zinegotzia eta Maria Luisa Arija Amasa-Villabonakoa, Zizurkilen ireki berri duten sozialisten etxearen partaide zuzenak izango dira.\nJose Antonio Sanchez Zizurkilgo zinegotzia eta Maria Luisa Arija, Amasa-Villabonakoa, Aiztondo bailarari bideratutako Sozialisten etxean, Zizurkilen.\nNola erabaki zenuten sozialisten herriko etxea Zizurkilen irekitzea?\nJose Antonio Sanchez: Ideia, legislaturaren hasieran sortu zen. Ni Hernaniko zinegotzi izan nintzen lehen eta, denborarekin, nire hautagaitza herrian bertan aurkeztea erabaki nuen. Sozialistok, elkartzeko espazio bat behar genuen eta ideia horrekin hasi ginen. Gure baliabideak kontuan hartu genituen, eta inguruko elkarteek eskaini ziguten laguntzarekin elkartea, Zizurkilen sortzea erabaki genuen.\nEgoitza Zizurkilen edukiko dugu, baina hau Aiztondo bailara osoko sozialisten tokia izatea espero dugu. Hona etortzeko interesa, gogoa, ideiak eta adierazpenak elkarbanatzeko prest dagoen edonor, esku zabalik jasoko dugu gure etxean.\nZer eskaini diezaioke etxe honek bailarari?\nJ.A.S.: Bailaran dagoen gune ezberdina dela esango nuke. Orain arte ezker abertzalearen eta PNVren egoitzak soilik ikus genitzakeen. Guk 80. hamarkadan Villabonan egoitza bat izan genuen, baina garaiko presioarengatik itxi egin behar izan genuen. Orain, ordea, horrelako presiorik ez dagoenez, gure egoitza propioa ireki eta jendea sozialista sentitzeko toki bat sortu nahi genuen.\nZertarako erabiliko duzue sortu duzuen gunea?\nJ.A.S.: Nagusiki lanerako erabiliko dugu. Alderdiaren lanak egiteaz gain, elkartu eta jarduerak egitea ahalbideratuko digu. Kide eta zaleentzako bideratutako tokia alegia eta baita bailarako sozialistentzako erreferentzia gunea ere.\nZer moduz joan zen irailaren 29ko irekiera?\nJ.A.S.: Egia esan oso gustura gaude. Gure partiduko elkarte ezberdinetako jendea gerturatzeaz gain, niretzat garrantzitsuena Villabona eta Zizurkilgo bizilagunak irekierara gerturatzea izan da. Harrera ona izan du eta orain guztiok gure ideiak elkarbanatzeko lekua dugularik, lanean hastea besterik ez zaigu geratzen, lan asko dugu eta.\nMaria Luisa Arija: Bai, gainera oso positiboa izan da Villabonako eta Zizurkilgo alkateak ere irekierara gerturatu izana. Horrela, normaltasun puntu bat gehiago eskuratu baitugu.\nJ.A.S.: Nik publikoki eskerrak eman nahiko nizkieke. Orain dela urte batzuk ez baitzen oso ohikoa alkateak horrelako inaugurazio batera etortzea eta egia esan eskertzen da beraien gertutasuna.\nZein uste duzu izango dela bertara gerturatuko den jendearen profila?\nJ.A.S.: Mota guztietako jendea etorriko dela espero dut. Gu ez gara ezertara ixten. Agian sozialismoa gehiago sentitzen duen jendea heldua izango da, baina helburua ideia hauek elkarbanatzen dituen jende gaztea ere guregana gerturatzea da.\nEtxe honek zer eskainiko dio herriari?\nJ.A.S.: Lehenik eta behin politikaren ikuspuntu irekiago bat, lehen aipatu bezala, herriko politika gehienbat abertzaletasunera mugatzen baitzen, eta jendeak hemen gaudela eta politika gehiago ere badagoela jakinarazi nahi dugu. Gu gehiago federalismora bidean goaz eta etxe honekin guztiok eroso egongo garen elkargunea sortu nahi genuen.\nZizurkilen etxe hau ireki izanak inguruko herrietan ere irekitzera animatuko direla iruditzen zaizu?\nJ.A.S.: Baietz espero dut. Gogoa izanez gero posible da ideologia bereko pertsonekin elkartzeko eta eztabaidatzeko espazioa irekitzea.\nM.L.A.: Gainera Aiztondo bailarako sozialistei irekia dago, bilerak egiteko eta eroso egoteko parada polita eskaintzen baitu.\nBertan egingo dituzuen bilerak guztiei irekiak izango dira?\nJ.A.S.: Hori bileren araberakoa izango da. Esklusiboki partiduari bideratutako bilerak ez dira herritar guztiei irekiak izango, bazkide eta jarraitzaileei baizik, baina gai orokorrak herriari irekiak izango dira, bai.\nM.L.A.: Egunerokotasuneko gaiak guztiei irekiak izango dira, baina partidu barruko antolakuntzari bideratutako bilerak, itxiak.\nEtorkizunari nola begiratzen diozue?\nJ.A.S.: Nik uste dut irekiera honek partidu moduan hazten lagunduko digula. Gainera, herriak proposatzen dizkigun kezkei erantzuna emateko gai bagara, etorkizun positiboa ikusten diot etxeari.\nIritzi ezberdinei irekiak zaudete, beraz.\nM.L.A.: Noski baietz, edozertara irekiak gaude. Gainera nahi duen orok gure ateak irekiak izango ditu edozertarako. Nik astelehen arratsaldetan etortzea pentsatzen dut, beraz gerturatu nahi duen orori eskuak zabalik entzungo diot.\nAstean zehar irekia egongo da orduan?\nJ.A.S.: Egun batzuetan soilik irekiko dugu. Gure lanek uzten diguten bitartean behintzat. Astelehenetan Maria Luisa egongo da eta beste egunen batean etorriko naiz ni.


Heurocom-i ezin zaio, bestalde, Zerbitzuaren sarbidea saihestu edo andea lezakeen sare edo zerbitzarien edozoin disfuntzio edo arrazoizko kontrolari eskapa litzaiokeen beste gertakizunen ardura eman.\nHeurocom-ek, Zerbitzu osoa edo parte baten sarbidea, aitzin-abisurik gabe moztu edo eteteko aukera atxikitzen du, honen mantenimendua segurtatzeko, edo beste edozoin arrazoinarengatik, etendurak inolako obligazio edo kalte-ordainera behartu gabe.\nDatu pertsonalen babesteko politikoa\nGure webgunean ibiltzen girelarik, datu pertsolonak biltzen ote dituzue?\nSarako lezeak ez zaizu datu pertsonalik eskatuko gure webgunea bisitatzen duzunean.\nBainan Google Analytics erabiltzen dugu nabigazio estatistikak biltzeko, eta cookie-ak erabiltzen ditu datu teknikoak biltzeko (saioaren iraupena, erabilitako gailua, erabiltzaile kopurua, eta abar).\nDatu teknikoen biltze kontra izaten ahal zara, eta jakinarazten ahal duzu orrialde hastapenan den "en savoir plus ou s'opposer" lotura sakatuz.\nZer egiten dugu zure datuekin?\nBildutako datu teknikoak ordenagailuaren tratamendu objektua izango da, gure webguneko nabigazioaren urteko estatistikak egiteko. Datu Google Analytics-en atxikiak izanen dira gehienez 13 hilabete.\nDatuak ez ditugu beste norbaiti emango edo helburu komertzialetarako erabiliko.\n1978ko urtarrilaren 6ko "Informatique et Libertés" legearen arabera, 2004an aldatu zenez, datuak ikusteko eta zuzentzeko eskubidea duzu. Hona hemen jar zaitez harremanetan: Sarako Lezeak - 64310 SARA - Franzia.\nSarako Lezeak ipar Euskal Herrian dira, Larrun menditik 10km-tan.\nOrdutegia, Prezioak eta sarbidea\nZerbitzuak eta irisgarritasuna\nTaldeendako - y - eskolako ateraldiak\nOnline Erreserbatu (fr)\nEstekak - y - Prentsa\nWebgunearen planoa (fr) - Legezko aipamenak (fr) - © Heurocom


Javier Ortiz gogoan • ZUZEU\nJavier Ortiz gogoan\nEl Mundo egunkaria GALeko kontuak aireratzeagatik nabarmendu zeneko garaietan ezagutu genuen, duela 15en bat urte. El Mundo orain denaz besteko egunkaria zeneko garaietatik, alegia.\nEta geroztik, gutxi edo asko, beti izan dugu Javierrekin harremana. Ikusten zitzaion, erdalduna izanagatik, guztiz adeitsua zela euskaldunon kontuekin eta hala, ematen genuen pauso bakoitzaren albistea luzatzen genion, batez ere, berak itzuliko zizkigun animoak jasotzeagatik eta geure mugez haratago geneukan kontaktu bakarretakoa zelako. Esango genuke, konszienteki onartzen zuela nolabaiteko enbajadore salomoniko eta zuzenaren paper hori. Atsegin handiz.\nDonostiarra baino, mundukoa zela esango genuke, halako begirada irmo eta ironiko baten jabe. Beti zekien besteok baino harantzagoko analisia egiten, proposamen etikoak ekartzen. Horma besterik ikusten ez genuenean ere bai.\nBere idatziak errapasatzen dituen edonork, kazetari handiaz gain, gizon zuzena eta erabakiorra aurkituko du haren letretan. Umoretsua ere bai, heriotzaz irri egiterainokoa.\nEz zen euskal abertzale, baina ezkertiarra izateko, ez zen batere jakobinoa. Haren ezkertzaletasunak, gehiago zuen Frantziako Iraultzaren Liberté, Egalité, Fraternité hartatik, frantziarrek eurek ulertzen dutena baino.\nUtopiazale zoragarri bat, azken finean. Geure Galeano partikular moduko bat. Sekula irabaziko ez zuela jakin arren, zer besterik zezakeen egin pentsatzen zuena ahalik eta finen aldarrikatu baino?\nEredu bat, kazetaritzan eta bizitzan erne ibili nahi duen edonoretzat.\nEzin esango diogu Goian Bego. Bego, ba, atsedenean, geure memorian badago eta.\nZenbat euskaldun Euskal Herrian?\nZer duzu buruan “Javier Ortiz gogoan”-ri buruz\nMentxu 2009-04-29 21:25\nAtzo, konturatu nintzen oso pertsona neurekoia naizela; ume bat bezela neurekoia, sentiberatasun gutxikoa eta betez ere, humore txarrekoa. Goizean, lantokian, beti bezela, albisteak internetez bilatzen nenbilela, Javierren heriotzaren albistea irakurri nuen. Lehenengo erreakzioa sorpresa izan zen. Berehala, egia zela konturatu orduko, burura etorri zitzaidan lehenengo esaldia hau izan zen. Joder! eta orain gainera hau!.